Kutubxona - O.Genri. Boʻlingan tanga (hikoya) / Kiril\nSiz shu sahifadasiz: O.Genri. Boʻlingan tanga (hikoya) / Kiril\nАсар номи Бўлинган танга (ҳикоя)\nТаржимон Бобур Назармуҳаммедов (инглиз тилидан)\nБўлинган танга (ҳикоя)\nМен идорада ишлардим. Одатда Ню-Ёрк ҳаёти ҳақида кичик ҳикоялар ёзардим.\nБир куни ҳар доимгидай ўз идорамда иш билан машғул бўлиб турганимда хонамга Трипп кириб келди. Мен Триппнинг аниқ қаерда ишлашини билмасам-да, лекин унинг жуда ҳам камбағал эканлигини билардим. Триппнинг кўриниши жуда нимжон, носоғлом, юзи эса докадек оппоқ эди. У менинг олдимга қачон келмасин, виски ичиш учун бир доллар сўрашини билардим.\nБу сафар Трипп аввалгиларга нисбатан анча ғамгин кўринди.\n«Хўш, Трипп, қалайсан, ишларинг яхшими?« —дедим мен. »Бир долларингиз борми, жаноб Чалмерс? — деб сўради Трипп. Сизга ҳикоянгиз учун яхши бир ғоя керакми? Менда ажойиб бир ғоя бор. Бу сизга бир ёки икки долларга тушади, холос».\n«Қандай ҳикоя, нима ҳақида», — дея қизиқиб сўрадим мен.\n«Бир қиз ҳақида. Жуда ҳам гўзал, соҳибжамол бир қиз ҳақида. У йигирма йилдан бери кичкинагина бир қишлоқда яшайди, у ҳеч қачон Ню-Ёрк шаҳрини кўрмаган экан. Мен уни кўчада учратиб қолдим. Мен кўчани кесиб ўтаётганимда у мендан Жорж Браунни қаердан топиши мумкинлигини сўради. У фермадан бошқа ҳеч қаерни кўрмаганини ва кичкинагина қишлоқдан келганини айтди. Мен Ню-Ёркдек катта шаҳарда адашиб қолишидан қўрқиб, у билан суҳбатлашишга қарор қилдим. У менга келаси ҳафтада фермер йигитга турмушга чиқаётганини, лекин ҳозир бир неча йил илгари қишлоқдан шаҳарга пул топиш учун жўнаб кетган Жорж Браунни излаб келганлигини таъкидлади. Чунки Жорж Браун қишлоққа қайтиб бормаган. Бироқ, Ада—унинг исми Ада—фермер йигитга турмушга чиқишидан аввал Жорж Браунни топиб, у билан суҳбатлашишини истайди. Ҳа, афтидан унинг кўнглида ҳали ҳам Жорж Браунга нисбатан илиқлик борга ўхшайди. Шунинг учун ҳам у Ню-Ёрк шаҳрига келган. Мен унинг битта ўзини ёлғиз ташлаб қўя олмайман. У менга бор пулини ишлатиб бўлганлигини ва бундан кейин нима қилишини, қаерга боришини билолмаётганлигини айтди. Шунинг учун мен уни пансионга олиб бориб, ўша ерда қолдирдим. Уни кўргани мен билан бирга боришингни истайман».\n«Нима деб алжираяпсан, Трипп, — дедим мен. —Мен ростдан ҳам ҳикоя учун яхши бир ғоянг бор деб ўйлабман».\n«Ундай дема, сени ишонтириб айтаманки, бу воқеадан ажойиб бир ҳикоя яратса бўлади, — деди Трипп. — Сен қиз ва чин муҳаббатни гўзал, мафтункор қилиб тасвирлаб яхшигина бир ҳикоя ёзишинг мумкин. Ахир бу қўлингдан келади-ку, қолаверса бу сенга фақатгина тўрт долларга тушади».\n«Қандай қилиб бу менга тўрт долларга тушиши мумкин?»— деб сўрадим мен.\n«Жуда оддий. Бир доллар пансионнинг эгаси учун, — жавоб қилди Трипп, — ва икки доллар қизнинг қайтиб кетиши учун, йўл кираси учун. Шу холос».\n«Тўртинчи доллар-чи?»—деб сўрадим мен.\n«Ҳа, бир доллар менга, — деди Трипп, — виски учун. Хўш, берасанми?»\nГарчи бу вазиятда ҳеч нима қилиб бўлмаса-да, мен ўзимга Трипп учун бир доллар бермасликка ваъда бердим. Гўё дунёдаги ҳеч бир нарса мени бу қароримдан қайтаролмасди. Шундан сўнг гарчи жаҳлим чиққан бўлса-да, мен Триппга ҳамроҳ бўлдим. Трипп ҳақ экан, у қиз жуда ҳам гўзал эди. Хонага кирганимизда биз Адани бир курсида, йиғлаб ўтирган ҳолатда учратдик. У менга ҳаммасини айтиб берди.\nУ Жорж Браун ҳақида гапирар экан, кўзларидан дур доналаридек шашқатор ёш оқарди. Бу вазиятда нима ҳам қила олардим? Ахир мен Жорж Браун эмасдим.\n«Жорж ва мен, — дея давом этди у,— бир-биримизни жуда ҳам севардик. У ўн тўққиз ёшида, бундан олти йил аввал қишлоқни ташлаб Ню-Ёркка пул топгани кетган эди. У мен учун албатта қишлоққа қайтиб келишини айтганди. Лекин ўшандан бери мен ундан ҳеч қандай хат-хабар олмадим. Биз ажрашган ўша пайтда, иккимиз тангани икки бўлакка бўлиб, бир бўлагини мен ва иккинчи бўлагини у олганди. Қўлимизда танганинг икки қисмини ушлаб, бир-биримизга ҳамиша содиқ бўлишимизни ва ҳамиша бир-биримизни севишга аҳдлашган эдик. Унга бирор нарса бўлганига ишонгим келмаяпти. Мен уни бу ерга излаб келганим ғирт аҳмоқлик-а? Мен ҳеч қачон Ню-Ёркни бунчалик катта деб ўйламагандим».\nШундан сўнг биз икковимиз Ада билан омадсиз Жоржни излашни тўхтатиб, уйига қайтишини қанчалик муҳим эканлиги хусусида суҳбатлашдик.\nМен пансион эгасига бир доллар тўладим ва шундан сўнг биз уччовимиз уни тарк этдик.\nБиз Адани кузатиш учун темир йўл бекатига келдик. Мен Ада учун чипта ва қизил атиргулдан гулдаста сотиб олдим. Биз у билан хайрлашдик ва у ўз қишлоғига жўнаб кетди. Трипп одатдагига нисбатан анча ғамгин ва бахтсиз кўринарди.\n«Бу воқеани ҳикоя қилиб ёза оласанми» — деб сўради у мендан.\n«Бу кичкинагина бир саргузашт-да, ҳеч бир қизиқарли нарсанинг ўзи йўқ, лекин биз Адага ёрдам бердик. Кел, буни унутмайлик», — дедим.\nМен Трипп виски ичиши учун пул беришни истамадим.\nАвтобус бекати томон кетаётиб, Трипп ўзининг паршонини ечди ва мен у ерда арзонгина бир кумуш занжирни кўрдим. Нимадир занжирда осилиб турарди. Бу бўлакка бўлинган танганинг ярим қисми эди.\n«Нима?» — дедим мен, унга ҳайрат билан тикилиб. «Ҳа» — деб жавоб қилди у, — менинг ҳақиқий исмим Жорж Браун. Лекин бундан нима фойда?»\nШундан сўнг мен бир оғиз сўзсиз кармонимдан Триппнинг вискиси учун бир доллар олдим-да, унинг қўлига тутқаздим.\n"http://www.kutubxona.com/wiki/index.php?title=O.Genri._Boʻlingan_tanga_(hikoya)_/_Kiril&oldid=12823" dan olindi


Ўзбекистон таэквондо ITF терма жамоаси Болгариядаги ЖЧда учинчи ўринни эгаллади\n18:10 / 31.08.2015\nБолгариянинг Пловдив шаҳрида таэквондонинг ITF йўналиши бўйича жаҳон чемпионати якунланди.\nЎз тарихида 19-маротаба ташкил этилган чемпионатда 97 давлатдан 800 нафардан зиёд спортчилар иштирок этишди. Улар қаторида Ўзбекистон терма жамоаси аъзолари ҳам тўлиқ таркибда ватан спорт шарафини ҳимоя қилишди.\nЯкунда Ўзбекистон терма жамоаси 2та кумуш ва шунча бронза медали билан умумжамоа ҳисобида учинчи ўринни эгаллади. Жамоавий спарринг баҳсларида терма жамоа бронза медалига сазовор бўлди. Бу ҳақда olamsport.com хабар берган.\nФиналга қадар етиб борган Беҳруз Саидов (78 кг) ва Аббос Абдуллажонов (50 кг) кумуш медал билан тақдирланди. Шаҳзод Мустафоев 3-ўринга лойиқ кўрилди.


Асқар Толибжонов: «Австрия, Шотландия, Греция бизга рад жавобини беришди» / CHAMPIONAT.asia\n16:27Тандир ва қирғизистонлик дарвозабон АГМК сафида 5 16:25Генрих Мхитарян МЮнинг эрталабки машғулотида иштирок этиш учун клуб базасига келди + ФОТО 3 16:12Olamsport: Юртимизда Олимпиада лицензияси учун турнир ўтказилади, ўзбек спортчиси нима учун Тошкентда жанг қила олмаганлигини маълум қилди 0 16:06"Қўқон-1912" "Локомотив БФК"ни мағлуб этди 2 16:01Eplmanager.com орқали 20 миллион сўм қийматидаги совғалар ютиб олган Акмалбек Аҳмедов билан суҳбат 13 15:57Футбол ҳақидаги энг сара иқтибослар (1-қисм) ФОТО 18 15:51Расман: Пике "Барселона" билан шартномасини узайтирди, унинг товон пули - 500 млн евро 6 15:23Озил қишки трансфер ойнасида "Арсенал"ни тарк этадими? 6 14:41"Пахтакор": Кримец ва Гриффитс якка тартибда шуғулланмоқда 7 14:34Венгер: "Мхитарян менга ёқади, маош муаммо бўлмайди" 5 14:34ФИФА рейтинги. Фаластин Ўзбекистондан тепага чиқиб олди 49 14:30Равшан Ҳайдаров: "Японияга қарши ўзимизнинг энг яхши ўйинни кўрсатамиз" 49 14:08“Тошлоқ” сафида номдор футболчилар 4 14:04"Клубдан кўра кўпроқ". "Барселона" шиорининг тарихи 24 13:55Япония U-23 терма жамоаси бош мураббийи: "Шогирдларимни Ўзбекистон билан ўйинга жиддий тайёрлаяпман" 17\nАсқар Толибжонов: «Австрия, Шотландия, Греция бизга рад жавобини беришди»\n11 дек 15:54\nЎФФ қошидаги «Терма жамоалар маркази» директори Асқар Толибжоновдан бу йилги мавсум якунлари ва янги йил режалари тўғрисида интервью олдик.\nЎз ўрнида таъкидлаш жоизки, марказ раҳбари миллий терма жамоа мавзусини қайта кўтармаслик шарти билан суҳбат уюштиришга рози бўлди. Мулоқотимиз терма жамоаларимиз иштирокидаги бўлажак мусобақалар хусусида бошланди.\n- Келаси йили барча ёш тоифасидаги терма жамоаларимизни нуфузли мусобақалар кутиб турибди. Жумладан, миллий терма жамоамиз 5 март куни БАА термасига қарши Тошкентда Осиё кубоги-2015 саралаши гуруҳ босқичи доирасидаги сўнгги учрашувни ўтказади. Бўлажак ўйин натижасидан қатъий назар, биз гуруҳда 2-ўринни эгаллаб, финал босқичига чиқиб бўлганмиз. Шундан сўнг миллий жамоамиз Австралияда ўтказиладиган финал босқичига тайёргарликни бошлайди. Ёз фаслида эса ҳеч қандай ўйинимиз йўқ. Сентябрь, октябрь ва ноябрь ойларида ФИФА кунларидан унумли фойдаланиб, ўртоқлик учрашувлари ўтказиш ниятидамиз. Бу борада Европа ва Осиёнинг кўзга кўринган терма жамоаларига таклифларимизни жўнатганмиз. Уларнинг айримларидан жавоблар ҳам келди. Буни мураббийлар штаби билан ўрганиб чиққанимиздан сўнг бир қарорга келамиз. Шуниси аниқки, 1 март куни Тошкентда БАА термасига қарши кечадиган ўйин олдидан ўртоқлик учрашуви ўтказамиз. Бу борада музокара олиб борилган ва якуний қарорга келинган. Қўлимизга расмий шартнома тегиши билан бу ҳақда расман маълумот берамиз.\nЯнги мавсум учун марказнинг режалари тайёр. Биз уларни барча ёш тоифасидаги терма жамоа мураббийларига тақдим этамиз. Ўз ўрнида улар ҳам ўз таклифларини ёзиб, бизга беришади.\n1993 йилда туғилган футболчилардан иборат терма жамоамиз июль ойида Осиё чемпионатининг саралаш босқичида иштирок этади. Бу жамоамизнинг ҳам йиллик иш режаси тайёр. Унга кўра, ҳар ойда бир маротаба ўқув-машғулот йиғинлари, хорижда ўртоқлик ўйинлари ўтказиш режалаштирилган. Жамоани бир нечта халқаро турнирларга таклиф этишган. Бу термага Шуҳрат Мақсудов бош мураббий этиб тайинланди. Унга ўзининг мураббийлар штабини шакллантириш бўйича топшириқ бердик. Алексей Евстафеевнинг катта мураббий бўлиши аниқ.\n1998 йилда туғилган футболчилардан иборат терма жамоамизга эса Темур Олимхўжаев устозлик қилишда давом этади. Ушбу мутахассиснинг қўл остида ўсмирларимиз Осиё чемпионатининг финал босқичига йўлланма олишганди. Келаси йилнинг кузида энди қитъа чемпионатининг финал босқичида жаҳон чемпионати йўлланмалари учун кураш олиб боришади. Олимхўжаевнинг олдига шу вазифа қўйилди. Мураббийлар штабини қайта кўриб чиқиш бўйича ҳам топшириқ бердик. Бу терма жамоамиз учун ҳам йиллик тайёргарлик иш режасини тузиб чиқдик. Хорижда ўқув-машғулот йиғинлари ташкил этиш баробарида Тошкентда шу ёшдаги терма жамоалар учун халқаро мини-турнир ўтказишни режалаштириб қўйганмиз. Ҳозир шу режа бўйича иш олиб бориляпти.\n1995 йилда таваллуд топган футболчилардан таркиб топган термамизда ҳам бош мураббий ўзгармади. Жамоани Осиё чемпионатининг финал босқичига олиб чиққан мутахассис Алексей Евстафеев бош мураббийликка қайта тасдиқланди. Ушбу жамоа ва унинг устозлари олдига ЖЧга бериладиган йўлланмалардан бирини қўлга киритиш вазифаси қўйилди.\nФутзал бўйича миллий терма жамоамизга эса Баҳодир Аҳмедов бош мураббий этиб тайинланди. Бу жамоамиз май ойида Вьетнамда ўтадиган Осиё чемпионатининг финал босқичида иштирок этади. Табиийки, футзалчиларимиз зиммасига ҳам мундиал йўлланмасини қўлга киритиш вазифаси юклатилди.\n- 2000 йилда туғилган футболчилардан иборат терма жамоада ҳам Темур Олимхўжаев ишлаётганди. Бу мутахассис иккала жамоада ҳам ўз фаолиятини давом эттирадими?\n- Келаси йили ушбу терма жамоамиз учун ҳеч қандай расмий мусобақа йўқ. Шундай бўлса-да, бу жамоани янада шакллантириш мақсадида яқинда республика турнирини ташкил этдик. Унда 5та минтақавий терма жамоалар ҳамда Тошкентнинг «Спартак» клуби иштирок этди. Мусобақани ўтказишдан мақсад, айнан 2000 йилдаги терма жамоа учун муносиб номзодларни саралаб олиш эди. Мураббийлар штаби 100 нафардан зиёд болаларни кўрикдан ўтказди. Терма жамоанинг асоси бор. Шу ёшдаги терма жамоамизни халқаро турнирга таклиф этишса, бемалол жўнатиш имкониятига эгамиз. Айтмоқчиманки, расмий мусобақа бўлмаса-да, бу терма жамоани ҳам тайёрлаб борамиз.\n- 2014 йил ҳисобидан дастлабки расмий мусобақа бу - Уммонда 22 ёшгача бўлган футболчилар ўртасида ўтказиладиган Осиё чемпионати. Ушбу қитъа биринчилигида қайси жамоамиз иштирок этади?\n- Уммонга 1993 йилда таваллуд топган футболчилардан иборат терма жамоамиз боради. Биз асосий урғуни шу ёшдаги йигитларга қаратганмиз. Зеро, миллий термамизга энг яқин базавий жамоа ҳам айнан шу бўлади. Шунингдек, Уммонга борадиган таркибдан мамлакатимизнинг 1991-1992 йилларда туғилган ва «Бунёдкор», «Локомотив», «Пахтакор», «Насаф» ҳамда «Нефтчи» каби клубларнинг энг истеъдодли футболчилари ҳам жой олишади. Кенгайтирилган рўйхатда 50 нафарга яқин футболчи бор. Келаётган пайшанба куни улардан 23 нафарини тасдиқлаймиз. Унгача Шуҳрат Мақсудов бошчилигидаги мураббийлар штаби ана шу якуний рўйхатни аниқлаб олишлари керак. Режага кўра, 5 январь куни БААга жўнаб кетилади. У ерда бир ҳафта машғулот ўтказилади. Йиғин доирасида 2та ўртоқлик учрашуви ташкил этилади ва 11 январь куни Уммонга йўл олинади.\n- Осиё чемпионати бошланишига бир ойча вақт қолганидагина тайёргарликлар бошланяпти. Ҳали таркиб ҳам аниқ эмас. Бош мураббий ҳам эндигина тасдиқланди. Шундан келиб чиқиб айтадиган бўлсак, бу жамоа олдига Уммондаги турнирда аниқ вазифа қўйилмайдими?\n- Ҳар қандай ҳолатда ҳам ушбу терма жамоамиз Осиё чемпионатида юртимиз шарафини ҳимоя қилади. Мақсад шунчаки бориб-келиш бўлганида, жамоани Уммонга жўнатмасдик. Бўлажак қитъа биринчилиги 1993 йилда туғилган футболчиларимизга тажриба тўплаш имкониятини беради. Олимпиада - 2016 саралаш мусобақасида шу ёшдаги футболчиларимизнинг қатнашишларини инобатга олсак, уларга келаси йили кўпроқ халқаро ўйинлар керак бўлади. Уммондаги чемпионат тайёргарлик босқичидан бири бўлиб хизмат қилади. Ўйлайманки, бу экспериментал таркибимиз ҳам ишончни оқлайди.\n- Уммондаги мусобақа сабабли, МДҲ кубоги турниридан воз кечилдими?\n- Ҳа, Осиё чемпионатига асосан 1993 йилда туғилган футболчиларни жўнатаётганимиз учун МДҲ кубоги турниридан воз кечишимизга тўғри келди.\n- Демак, МДҲ кубогини кераксиз мусобақа, деб топдинглар. Ҳар ҳолда тайёр турнир эди. Сиз айтган кенгайтирилган таркибдаги 50 нафар футболчининг ҳаммаси ҳам Уммонга бормайди. Қолган номзод футболчилардан ҳам битта рақобатбардош таркиб йиғиб, Санкт-Петербургга жўнатиш ҳақида ўйлаб кўрмадингларми?\n- Питердаги мусобақанинг бизга керак эмаслиги учун эмас, асосий эътиборни Уммонга қаратганимиз учун ундан воз кечишга тўғри келди. Осиё чемпионати барибир расмий мусобақа. Сиз айтган вариантни ҳам ўйлаб кўрдик. Лекин ўз манфаатимиз йўлида клубларнинг тайёргарлигига салбий таъсир ўтказишимиз мумкин. Шундоқ ҳам етакчи жамоаларимизнинг илк хориж йиғинлари бошланадиган пайтда уларнинг айрим футболчиларини терма жамоага жалб этдик.\n- Миллий терма жамоамиз бош мураббийи Миржалол Қосимов бизга берган интервьюсида Гонконг термасига қарши кечган ўйиндан сўнг истеъфо чиқиш ҳақида такрорий ариза ёзганини айтганди. Демак, бу ариза ҳам қабул қилинмабди-да?\n- Шундай. Миржалол Қосимовнинг ўзи терма жамоани 5 март куни БАА термасига қарши ўтказиладиган ўйинга тайёрлайди. Шунингдек, Осиё кубоги-2015га ҳам бош жамоамизни ўзи олиб боради. ЎФФ президенти Мираброр Усмонов Қосимовга тўлалигича ишонч билдирди.\n- Терма жамоамизнинг ЖЧ-2014 финал босқичига чиқа олмаганида «Терма жамоалар маркази»нинг ҳам айби бўлди. Боиси, муҳим расмий ўйинлар олдидан ўртоқлик учрашувлари ташкил этиб берилмади. Йўл қўйилган хато ва камчиликлардан тўғри хулоса чиқарган ҳолда, янги мавсум учун ҳозирдан ўртоқлик учрашувлари ўтказиш режасини тузиб чиқдингларми? Иложи бўлса, рақиб бўлиши мумкин бўлган жамоалар тўғрисида аниқ маълумот берсангиз...\n- Келаси йилнинг 23 февраль куни Евро-2016 саралаш босқичига қуръа ташланади. Шу боис, биз ўйин ўтказишни истаган аксарият терма жамоалар ўша қуръадан кейин музокара бошлашни таклиф қилишяпти. Умумий ҳисобда 61та давлат футбол федерацияларига расмий таклифлар жўнатганмиз. Уларнинг айримларидан жавоб хатлари ҳам келди. Масалан, Австрия, Шотландия, Греция каби терма жамоалар ўртоқлик баҳслари ўз режаларига тўғри келмаслиги боис, рад жавобини беришди. Осиё жамоаларига келсак, 6 октябрь санасида ўйин ўтказишга Қатар термаси розилик берди. Улар учрашувни Дохада ўтказиш таклифини билдириб, расмий мактуб жўнатишди. Шунингдек, Хитой терма жамоаси ҳам бизни ўртоқлик баҳсига чорлаяпти. Венгрия, Эстония, Латвия каби футбол федерациялари эса қарор қабул қилиш учун вақт сўрашган. Улар ҳам қуръа натижасини кутишяпти. Биз миллий жамоамиз мураббийлар штаби билан ўтириб, режаларни тасдиқлаб оламиз. Табиийки, бош мураббийнинг ҳам ўз режалари бор. Уни қониқтирадиган жамоалар билан ўртоқлик учрашувлари ўтказилади.\n- Матбуотда Болгария терма жамоаси билан сентябрь ойида ўртоқлик ўйини ўтказилар экан, деган маълумот пайдо бўлди. Бу қанчалик ҳақиқатга яқин. Аслида Болгария ФФ билан расмий музокаралар олиб борилганмиди?\n- Болгария ФФга ҳам бошқа давлатларга бўлгани каби ўртоқлик учрашуви ўтказиш бўйича мактуб жўнатганмиз. Болгария томони шунчаки таклиф олганини ўз сайтига қўйган. Бошқалар ҳам буни ўз матбуотларида ёритишлари мумкин. Лекин расмий келишув бўлмагани учун қолган федерациялар биз каби жим туришибди. Мисол учун, Украина футбол федерацияси 19-23 май кунлари Киевда ўтказиладиган халқаро турнирга 1993 йилда туғилган футболчилардан иборат терма жамоамизни таклиф қилди. Режага кўра, Мақсудов жамоаси Украинага бориши керак. Фақат биз мусобақада қайси терма жамоалар иштирок этишини билишимиз керак. Агар маҳаллий клублар ўйнайдиган бўлса, бизга бу турнирнинг кераги йўқ. Терма жамоалар қатнашса, албатта бўлажак олимпиячиларимиз Киевга боришади.\n- Тошкентда ҳам мини-турнир ташкил этиш режаси борми?\n- Албатта. Тўртта терма жамоани Тошкентга таклиф этиб, турнир ўтказиш бизга топшириқ сифатида юклатилган. Айни пайтда шу масала бўйича иш олиб боряпмиз. Миллий терма жамоа даражасида бунинг иложи йўқ. Лекин ёшлар ва ўсмирлар терма жамоалари учун бундай мусобақа ташкил қилиб берамиз. Бунинг учун шароит ҳам, Тошкентга борамиз, деган терма жамоалар ҳам бор.\n- Аёллар терма жамоасида ҳеч қандай ўзгариш бўлмадими?\n- Биз ҳали аёллар футболи масаласида гаплашмадик. Бу алоҳида мавзу. Очиғини айтиш керак, аёллар терма жамоаси мураббийларининг ишларидан умуман қониқмадик. Шу боис, бу масала чуқур таҳлил қилинганидан кейин, тахминан январь ойининг ўрталарида аёллар терма жамоасига янги бош мураббий ва унинг ёрдамчиларини тайинлаймиз. Бу борада Ассоциациясининг таклифини ўрганиб чиқамиз.\n- «Терма жамоалар маркази»нинг 2013 йилги фаолиятидан шу ташкилот раҳбари сифатида кўнглингиз тўлдими?\n- Асосий вазифамиз ЖЧ-2014 финал босқичига йўлланма олиш эди. Афсуски, бу мақсад амалга ошмади. Қандай ҳолатда мундиал йўлланмасини бой берганлигимиз барчага аён. Лекин умумий олганда, марказ томонидан амалга оширилган ишлардан кўнглим тўлди. ТЖМнинг ташкил этилганига кўп вақт бўлгани йўқ. Шундай бўлса-да, ўсмирлар ва ёшлар терма жамоаларимиз кўп маротаба мундиалларда иштирок этишди. Ҳар сафар камида гуруҳ босқичидан чиқилди. Нуралиев жамоаси футболимиз тарихида илк бор Осиё чемпиони бўлди. Терма жамоага захира ўйинчиларини тайёрлаш ҳам изга тушиб боряпти. Лекин шу билан бирга камчилик ва хатоларимиз ҳам бор. Бундан кўз юмаётганимиз йўқ ва тегишли хулосалар чиқаряпмиз. Биринчи навбатда ўртоқлик ўйинларининг сифатига эътибор қаратмоқчимиз. Селекция жараёнини кучайтириш, мураббийларни малакаларини ошириш учун хорижга жўнатиш каби режаларни 2014 йилда қилиниши керак бўлган устувор вазифалар сифатида белгилаб олганмиз. Бундан ташқари, моддий-техник базани янада кучайтиришга, футболи оқсаётган Қорақалпоғистон Республикаси, шунингдек, Сурхондарё, Хоразм, Жиззах, Сирдарё вилоятларига ёрдам беришга ҳам эътибор қаратамиз. Селекция бўлимимиз томонидан йил бўйи амалга оширилган ишларни ҳам қониқарли, деб бўлмайди. Янги йилда минтақалардаги координаторлар ишини қайта кўриб чиқамиз. Иш услубига янгиликлар киритилади.\n- Жорий йил мобайнида, айниқса, миллий терма жамоамиз жаҳон чемпионати финал босқичига чиқа олмаганидан кейин сиз раҳбарлик қилаётган «Терма жамоалар маркази»га журналистлар ва мухлислар томонидан жиддий эътирозлар бўлди. Бунга эътибор қаратиб, ўзингиз учун баъзи керакли фикрларни олдингизми?\n- Ҳақиқатан ҳам, жорий йил давомида ТЖМ манзилига кўплаб танқидий фикрлар билдирилди. Сиз айтгандек, асосга эга бўлганларини тўғри қабул қилдик ва ўзимиз учун керакли хулосаларни чиқардик. Лекин ҳамма эътирозлар ҳам ўринли бўлди, деган фикрдан йироқман. Таниқли адабиётшунос Озод Шарофутдинов «Танқид боғига арра ёки болта билан эмас, токқайчи билан кириш керак», дердилар. Ўйлашимча, бу сўз барчамизга тегишли.


Жергиликли санаатты ҳәм кәрханалар арасында кооперацияны раўажландырыў мәселелери додаланды – Qaraqalpaqstan Respublikası Úy-jay kommunal xızmet kórsetiw ministrligi\nЖергиликли санаатты ҳәм кәрханалар арасында кооперацияны раўажландырыў мәселелери додаланды\nӨзбекстан Республикасы Президенти Шавкат Мирзиёевтиң басшылығында 30-апрель күни аймақларда жергиликли санаатты раўажландырыў илажларын додалаў бойынша видеоселектор мәжилиси өткерилди.\nҚурылыс материаллары, үй үскенелери, турмыслық хожалық товарлары, кийим-кеншек ҳәм азық-аўқат халық ең көп сатып алатуғын товарлардан. Оларды ислеп шығарыўды өзлестириў аңсат ҳәм арзан. Қала берсе, бул бағдар аўылларға санааттың кирип барыўы, адамлардың жумыс пенен тәмийинлениўинде де әҳмийетли фактор.\nМәселен, соңғы үш жылда мәмлекетимизде қурылыс материалларын ислеп шығарыў көлеми 1,5 есеге артқан. Лекин, өнимлердиң көлеми ҳәм түрлери еле ишки талапты толық қаплап атырған жоқ. Улыўма, өткен жылы дерлик 1 миллиард долларлық қурылыс материаллары импорт етилген.\nЕлимизде көплеген турақ жайлар, завод ҳәм кәрханалар, социаллық объектлер қурылмақта. Булар да қурылыс материаллары, түрлес жергиликли санаат өнимлерине талапты арттырады.\nСонлықтан мәжилисте жергиликли санаатты раўажландырыў, өндирис көлемин арттырыў мәселелери додаланды.\n Көрип турсызлар, пүткил дүньяда экономика бойынша жағдай аўыр. Ҳеш кимге жеңил болып атырған жоқ. Соның ушын бар имканияттан пайдаланып, маңлай теримиз бенен тапқан пулымызды халқымызға ҳадал жеткерип, нәтийжеге ерисиўимиз керек. Жергиликли санаатты раўажландырыў ҳәкимлердиң қолындағы мәселе. Ақыл менен, пуқта ис тутса, оның тийкарында жүдә көп жумысшы орны, исбилерменлердиң мәпдарлығы, адамлардың разылығы бар,  деди Шавкат Мирзиёев.\nБул бағдардағы жумысларды «ишки талапты үйрениў  импортты талқылаў  ресурс базасын анықлаў  жаңа жойбарлар ислеп шығыў» шынжыры тийкарында шөлкемлестириў зәрүрлиги атап өтилди.\nИнвестициялар ҳәм сыртқы саўда министрлигине жергиликли санааттың ҳәр бир бағдары, атап айтқанда, қурылыс материаллары, тоқымашылық, пиллешилик, фармацевтика, электротехника, былғары-аяқ кийим, зергерлик, фарфор буйымлар, мебель ислеп шығарыў, азық-аўқат санааты сыяқлы тармақлар бойынша аймақлар кесиминде өз алдына бағдарламалар ислеп шығыў ўазыйпасы жүкленди.\nМәмлекетимиз басшысы Қарақалпақстан Республикасы ҳәм ўәлаятларда 24 районды қурылыс материалларын ислеп шығарыўға қәнигелестириў усынысын қоллап-қуўатлады. Бул аймақлардағы бар шийки зат ҳәм ири заводлар инфраструктурасынан пайдаланып, оларға жақын жерде жаңа кәрханалар шөлкемлестириў бойынша тапсырмалар берилди. Бул 24 районда инфраструктураны жақсылаў ушын бюджеттен қосымша 400 миллиард сум, геология жумысларын әмелге асырыўға 100 миллиард сум қаржы ажыратылатуғын болды.\nҚурылыс материаллары тармағында улыўма баҳасы 5 миллиард долларлық мыңнан зыят жаңа жойбарлар қәлиплестирилген. Бул арқалы 25 мыңнан аслам жумыс орнын жаратыў мақсет етилген.\nӨзсанаатқурылысбанк тәрепинен бул тараўдағы жойбарлар ушын 300 миллион долларлық кредит линиясын ашыў, банк филиалларындағы консалтинг орайлары арқалы исбилерменлерге әмелий жәрдем бериў усынысы билдирилген. Президентимиз буған қосымша, усы банк арқалы мәмлекет тәрепинен 200 миллион доллар ажыратыў бойынша көрсетпе берди.\nЖаңа түрдеги қурылыс ҳәм пардозлаў өнимлерин ислеп шығарыў жойбарларына 15 миллиард сумға шекем кепиллик берилетуғыны атап өтилди. Сондай-ақ, бундай кәрханаларға миллий валютадағы кредитлер бойынша Орайлық банк ставкасынан 10 процентке шекем артық бөлеги ҳәм сырт ел кредитлери бойынша процент ставкасының 50 проценти қаплап бериледи.\nБуннан тысқары, аўыллық жерлердеги санаат зоналары ҳәм кәнлер менен карьерлер ушын жер салығы 10 есеге шекем азайтылады. 500 руда емес қазылмалар кәни аукцион арқалы сатылып, олардың негизинде санаат кәрханалары шөлкемлестириледи.\nУсындай имканиятлардан пайдаланып, өндирис көлемин арттырыў, жаңа жойбарлар есабынан өним түрлерин көбейтип, импорттың орнын толтырыў мүмкинлиги белгиленди.\nБул бағдарда ең нәтийжели жол  район я қалаға кирип киятырған импорт қурамын талқылап, бул өнимлерди аймақтың өзинде ислеп шығарыў.\nМәселен, соңғы еки жылда 6 мыңға шамалас көп қабатлы жайлар қурылған болып, оларға ислетилген материаллар 30 процентке шекем шеттен келтирилген. Быйылғы жылда қурылысы режелестирилген 100 мыңға шамалас имараттың ҳәр бирине кеминде 20-30 миллион сумлық электр техникасы, мебель, асхана буйымлары ҳәм басқа хожалық товарлары керек.\nУсыннан келип шығып, жуўапкерлерге базар талабын талқылаў тийкарында, экономикалық нәтийжелилиги болған товарларды локализациялаў, бундай жойбарларды аймақлардағы санаат зоналарына ақылға уғрас орналастырыў бойынша тапсырмалар берилди.\nҚурылыс материаллары тармағында болғанындай, басқа санаат өнимлери бойынша да қәнигелескен районларды белгилеп алыў, жаңа жойбарларды әмелге асырыў зәрүрлиги атап өтилди.\nЖергиликли санаатты раўажландырыўда санаат кооперациясы да жүдә әҳмийетли. Атап айтқанда, өткен ҳәптеде Наўайы қаласында өткерилген санаат ярмаркасында жәми 376 миллиард сумлық мыңға шамалас шәртнамалар дүзилген.\nБундай илажларды Қарақалпақстан Республикасы ҳәм ҳәр бир ўәлаятта өткериў зәрүрлиги атап өтилди.\nЖергиликли санаат өнимлериниң сапасы да базар талапларына сәйкес келиўи шәрт. Бул оның өтимлигин, кәрхананың турақлылығын тәмийинлейди.\nСонлықтан «Өзстандарт» агентлигине 24 қәнигелескен районда заманагөй лабораториялар шөлкемлестирип, ислеп шығарыўшыларды халықаралық сапа талаплары ҳәм стандартларына үйретиў ўазыйпасы қойылды.\nУсы жыл 1-июльден баслап, жаңа түрдеги қурылыс материалларын ислеп шығарыўшы кәрханаларға халықаралық стандартларды енгизиў менен байланыслы қәрежетлердиң 50 проценти қаплап бериледи. Сондай-ақ, мәжбүрий сертификатлаў зәрүр болған қурылыс өнимлериниң дизими 3 есеге қысқартылады.\nМәжилисте санаат тармақлары ушын маман қәнигелер таярлаў мәселесине де айрықша тоқтап өтилди. Себеби, орынларда заманагөй инженер ҳәм технологлардың жетиспейтуғыны исбилерменлерге қыйыншылық туўдырмақта.\nСонлықтан Жоқары ҳәм орта арнаўлы билимлендириў министрлигине аймақлардың талабынан келип шығып, сырт еллердиң жоқары оқыў орынлары менен биргеликте инженер ҳәм технологлар таярлаўды кеңейтиў бойынша тапсырма берилди.\nВидеоселектор мәжилисинде додаланған мәселелер бойынша Бас министрдиң орынбасарлары, тармақ ҳәм аймақ басшылары мәлимлеме берди.


08 Февраль 2019 19:49 1381\nЎтган ҳафтада Наманган давлат университетида ДХХ, прокуратура, ички ишлар ва бошқа ҳуқуқни муҳофаза қилувчи органлар масъуллари иштирокида бўлган очиқ мулоқот, маънавий-маърифий учрашув хусусида ижтимоий тармоқлар орқали хабарингиз бор. Аввалроқ бундай учрашувлар Наманган муҳандислик-қурилиш институти ҳамда Наманган муҳандислик-технология институтида ҳам ўтказилганди.\nПрофилактик тадбирда дастлаб талабалар, ота-оналар, гуруҳ сардорлари, профессор-ўқитувчилар ўртасидаги коррупцион муносабатларнинг олдини олиш ва унга қарши курашишга доир видеоролик кўрилди, маърузалар эшитилди. Ушбу салбий ҳолатларни камайтиришда ёшларнинг мурожаати учун Давлат хавфсизлик хизмати вилоят бошқармасининг хизмат рақамлари айтилди, ҳаммани ҳамкорликка чақирилди.\nҚайд этилдики, мазкур олий ўқув юртида кўпроқ жисмоний тарбия ва чет тиллари йўналишларида ўқишга қабул қилиш, машғулотлар ва баҳо олиш жараёнларида тамагирлик, порахўрлик, коррупцияга йўл қўйилгани аниқланди. 2018 йилги Давлат имтиҳонларига кириш мавсумида 230 дан ортиқ абитуриент ДХХ вилоят бошқармасига ижодий (амалий) ва тест топшириқларидан норози бўлиб шикоят қилган.\nШунингдек, баъзи факультетларда ахлоқсиз домлалар томонидан қизларга тегажоғлик қилиш вазиятлари бўйича далиллар эслатилди.\nҚолаверса, университет ҳузуридаги Ўқитувчилар малакасини ошириш ва қайта тайёрлаш марказида собиқ ректор ва проректорлар бошчилигидаги порахўрларга 6,5 йилдан қамоқ жазоси қўлланилган.\nНамДУ ректори Улуғбек Иноятов алоҳида таъкидлаганидек, коррупциянинг катта-кичиги бўлмайди. Биз масъулиятли ва ҳалол педагогларни жамиятга етиштириб беришимиз керак. “Сен менга, мен сенга тегма”, дейиш энди умуман ярамайди!..\nҲа, пора (пул, моддий буюм, совға)ни олган, берган, унга воситачилик қилган бирдек жавобгарлиги қонунда белгилаб қўйилган. Ахир, қарс икки қўлдан чиқади. Унутмаслик шарт, гадони гадо қилган бу садақа берувчилардир. Ҳаётдан хафа, ҳамма нарсадан нолийдиган, “соққа” ёрдамида иш битирувчи ёшлар кўпайиб кетишига асосий омил ҳам коррупция балосидир.\nНамДУ доценти, маънавият тарғиботчиси, кучли оратор Бахтиёр Исҳоқовнинг таъсирчан нутқи барчани сергаклантирди. Ҳаётий мисоллар ва сўз қудрати асосидаги фикрлар йиғилганлар томонидан қўллаб-қувватланди.\nДомла “Ўғри” ҳикояси (А.Қаҳҳор)даги порага ишора билан боғлиқ жумлаларга эътибор қаратди. Бир ҳўкизнинг топилиши учун унинг нархига тенг пул ва инъомлар амин, элликбоши, тилмоч, пристав кабиларга туҳфа қилингани ачинарли ва кулгили, албатта. Демак, бу даражада содда, ишонувчан ва галварс бўлмаслик зарур.\nЮқоридаги сарлавҳамиз ҳам шу ҳикоядан келтирилди.\nВоизнинг жонли ва қизиқарли маърузаси катта қизиқиш уйғотди. Балки шунинг учундир, ёмон иллатни йўқ қилишга юксак ишонч пайдо бўлдими ёхуд қандайдир тортиниш кузатилдими, иккиландик.\nЯъни очиқ мулоқотнинг савол-жавоб қисмига “вақт етмади” ҳам. Аниқроғи, негадир йигит-қизлар ДХХ вакилларига умуман саволлар беришмади. Ё ҳаммаси тушунарли, ёки ...\nЭҳ, дарвоқе, “Ишонч телефонлари”га қўнғироқ қилишар учрашувдан сўнг, нима дейсиз?!..\nЎша куниёқ мобиль телефонимга саводлигина, виждони уйғоқ икки йигит ва бир қиз талаба қуйидаги хабарларни жўнатишди:\n“Бу йилги сессия пахта йиғим-теримига жалб этилмаганимиз учун ҳар йилгидан анча эрта бошланди. Бироқ аттестация бўлганлиги сабабли дарслар ўз вақтида ва тўлиқ ўтилмади. Ёшлар фанларни етарли даражада ўргана олмади, натижада таниш вазиятга - икки томонлама манфаатни ҳимоя қилиш йўлига олиб борди. Ҳуқуқий таълим-тарбияни янада кучайтириш даркор. И.М.”\n“Таълим тизимида якуний назоратларнинг айримлари “онлайн” тарзда олинмоқда. Бу албатта яхши, ёмон томони шундаки, бутун бошли раҳбарият курашаётган коррупцияни оддийгина АТМ (ахборот технологиялари маркази) ходимлари юзага чиқаришмоқда. Ваҳоланки, ахборот-ресурс маркази масъуллари шунчаки назоратчилар ва ёрдамчилар, холос. Ж.А.»\n“Менинг укам спорт чемпиони эди, амалий имтиҳонда атайлаб паст балл қўйишган, кучини кўрсатолмаганлар эса ўқишга кирган. Ҳозир кўча боласи бўлиб юрибди. М.Ю.”\nОрифжон ЖЎРАЕВ, журналист,\n“Наманган садоси” газетасидан олинди\nГўзалликнинг сири нимада? Юлдузлар қанча тош босишади?\n2017-01-31 21:47:54 1892\n2018-06-05 17:28:52 1267\n"Ажойиб Хитой" ғояси: Пекинда парламент сессияси бошланди\n2017-03-05 15:31:52 1490\n2017-03-02 21:18:05 3422\n2017-04-12 00:00:06 7485\nЖамият 24.08.2019 16\nСиёсат 24.08.2019 221\nЖамият 23.08.2019 344\nЖамият 23.08.2019 275\nТаҳлилий 16.08.2019 335\nНаманган вилояти маданий мероси 01.06.2019 19921\nНаманган вилояти маданий мероси 23.10.2018 58528\nНаманган вилояти маданий мероси 17.10.2018 47209


2016 йили Хитойда вазирлик даражасидаги 21 мулозим суд қилинди\n14:31 / 09.01.2017\nХХР прокуратураси 2016 йилда 21 нафар вазир ва ундан юқори бўлган мулозимларга нисбатан жиноий иш қўзғатган.\nХитой халқ республикаси Олий халқ прокуратураси (SPP) маълумотларига кўра, улар орасида Ляонин вилояти партия қўмитаси собиқ котиби Ван Минь ва Пекин партия қўмитаси котиби собиқ ўринбосари Люй Сивэнь ҳам бор.\nХабарда таъкидланишича, умуман, вазирлик даражасидаги ва ундан юқори турувчи мулозимлардан 48 нафарига расмий айбловлар эълон қилинган. ХХР собиқ раиси Ху Цзиньтаонинг собиқ ёрдамчиси Лин Цзихуа, Бутунхитой халқ сиёсий маслаҳат кенгаши раисининг ўринбосари Су Жун ҳам бор.\nБундан аввал, Хитой коммунистик партияси интизом қўмитаси 76 нафар юқори лавозимли мулозимига қарши тергов ишлари олиб борилаёганини маълум қилган эди.\n23:11 / 24.04.2018\n14:21 / 24.04.2018


Other news – Page 2 – ekolog\nFriday December 13th, 2019 Wednesday December 11th, 2019\nОшқозон тирнаб турганда тановул қилиш ман этилган маҳсулотлар рўйхати: 1. Хамиртуруш У ошқозон гази ишлаб чиқарилишига ҳисса қўшади, ошқозон шишиб кетади, биламизки, бу жуда ёқимсиз жараён. Шунинг учун, ҳар қандай хамиртурушли пишириқларни оч қоринга ейишдан сақланиш керак. 2. Йогурт Йогурт тановулидан асосий мақсад нима? Ундаги фойдали бактериялар овқат ҳазм қилишга ёрдам беради. Агар ушбу зарур бўлган митти кўмакчилар овқатланишдан олдин танага кирса, улар шунчаки агрессив меъда шираси билан сўрилиб кетади ва бундан наф бўлмайди. Яъни, оч қоринга йогурт ейиш хавфли эмас, […]\nThursday December 12th, 2019 Wednesday December 11th, 2019\n1. Ит, бўри ва чиябўрилар тулкиларнинг қариндошлари ҳисобланади. 2. Ёши улуғ тулкининг вазни одатда 7 килограммгача бўлади. 3. Тулкилар ҳеч қачон тўда-тўда бўлиб яшамайди. Улар ёлғиз умр кечиришни маъқул кўради. 4. Тирноқлари ўткирлиги учун тулки дарахтга сира қийналмасдан чиқа олади. 5. Тулки кундузига нисбатан кечаси яхши кўради. Шунинг учун фақат тунда овга чиқади. 6. Худди қушлар каби тулки ҳам ердаги магнит майдони бўйича манзилини қидириб топа олади. 7. Шимолда яшовчи тулкилар ёз ойларида никоҳ мавсумини бошдан кечиради. 8. Тулкини қафасга солиб қўйсангиз, 25 йил яшаши мумкин. Ёввойи табиат […]\nСиз қаттиқ сувдан фойдаланасизми ёки юмшоқ?\nҲозирги кунда сув танқислиги масаласи долзарб мавзулардан бири ҳисобланади. БМТнинг таъкидлашича, 2030 йилга келиб 700 миллион киши тоза сув етишмаслиги туфайли қочоқ бўлишлари мумкин экан. Буни келиб чиқиши сабаби, инсониятни табиий бойликдан унумли равишда фойдалана олмаётганлигидир. Ўзбекистоннинг айрим вилоятлари, масалан Хоразм ва Қорақалпоғистон Республикасида тоза ичимлик суви танқислигини яққол кузатишимиз мумкин. Нима учун Хоразм вилояти ва Қорақалпоғистон Республикаси суви қаттиқ, яъни шўр? Қандай уни зарарли томонлари бор? Қаттиқ сув зарарлими? Сувнинг кўп миқдори кальций, магний ва сульфатлардан иборат бўлса қаттиқ […]\nАмалдаги полителин пакетлар ўрнига биологик парчаланадиган пакетлардан фойдаланиш бўйича Ўзбекистон Экологик партиясининг таклифи Ўзбекистон Экологик партияси қаттиқ маиший чиқиндиларни қайта ишлаш билан боғлиқ вазиятни ўрганиб чиқди. Ўзбекистон Республикаси Президентининг 18.05.2018 йилдаги 3730-сонли “Маиший чиқиндиларни бошқариш тизимини янада такомиллаштириш чора-тадбирлари тўғрисида”ги Қарорига мувофиқ Ўзбекистон Республикаси худудида қалинлиги 40 микрондан кам полимер плёнкали пакетлар (экспорт учун ишлаб чиқарилган, тутқичсиз ишлаб чиқарилган ва ички фойдаланиш учун рулонларда сотиладиган товарларнинг ажралмас қисми бўлган полимер плёнкали пакетлар, шунингдек, биологик парчаланадиган полимер материаллар бундан мустасно)ни ишлаб […]\nДАНИЯДА ЙИЛИГА 950 ТА ДЕЛЬФИН ЎЛДИРИЛАДИ\nThursday September 12th, 2019 Thursday September 12th, 2019\nИнсон ваҳшийлигининг чегараси йўқ. Ҳиндистонда дельфинлар “шахс сифатида ҳуқуқлари тан олинган” бир пайтда Данияга тегишли бўлган Фарера оролларида ҳар йили “қадимги анъана” сифатида 950 та дельфин ўлдирилади. Даҳшати билан инсон ақлини шоширадиган мазкур қатлиом ўсмирлар ўзларини эркакдек ҳис қилишлари учун амалга оширилади. Аввалига дельфинларнинг йўли кесилиб, улар қирғоққа ҳайдалади, сўнг катталар ёрдамида ёшлар ўта ваҳшийлик билан жуда ҳам меҳрибон ва инсонга дўстона бўлган бу жониворларни ўлдиришга киришишади. Оналари эса “улғаяётган” ўғилларини қирғоқдан туриб қўллаб-қувватлашади. Дельфинларнинг Қора Гринда деб аталмиш бу […]\nХитой Африка давлатларига 60 млрд долларлик молиявий ёрдам ажратади\nWednesday September 11th, 2019 Wednesday September 11th, 2019\nХитой раиси Си Цзиньпин Африка давлатларига 60 млрд долларлик молиявий ёрдам ажратишни таклиф қилди. Бу ҳақда Reuters ахборот агентлиги маълум қилди.маблағдан 15 млрд долларини фоизсиз ва имтиёзли кредитлар ҳамда шундоқ ажратиш режалаштирилмоқда. Бундан ташқари, Африка давлатларига 20 млрд долларлик кредит линияси тақдим қилинади. 10 млрд доллар Хитой ва Африкани ривожлантириш махсус жамғармаси орқали, 5 млрд доллар эса Африка импортини қўллаб-қувватлаш жамғармаси орқали ажратилади. Қолган 10 млрд долларни Хитой компанияларига 3 йил давомида инвестиция қилиш таклиф қилинган. Бундан ташқари, Хитой Африканинг ночор давлатларидан ҳисоб-китоб қилиш муддати 2018 йилда якунланувчи давлат қарзларини […]\nTashkent Cityда Туркия билан ҳамкорликда Марказий Осиёдаги энг баланд бино қурилиши бошланди\nFriday August 30th, 2019 Thursday September 12th, 2019\nБўлажак Tashkent City ҳудудидаги Lot№4 қурилиш жадал суръатлар билан олиб борилмоқда. Ушбу объект Марказий Осиёдаги энг баланд бино бўлади. Лойиҳа Murad Buildings ва Туркиянинг «Озгювен» компаниялари томонидан амалга оширилмоқда. Murad Buildings компанияси раҳбари Мурад Назаровнинг сўзларига кўра, Tashkent City ҳудудида бир ярим гектардан ортиқ майдонда баландлиги 215 метрдан ошадиган осмонўпар бино қурилади. Ушбу Марказий Осиёдаги энг баланд бино 50 қаватдан иборат бўлиши кутилмоқда. -Биз икки йилдан буён халқаро миқёсдаги лойиҳа устида ишлаяпмиз ва уни жаҳон стандартларига мос амалга оширамиз. Мен Туркиянинг «Озгювен» компанияси билан […]\nДунё аҳолиси сони ўсиши, гўшт истеъмоли ошаётгани, суғорма деҳқончилик, иқлим исиши ва иқтисодий ривожланиш биргаликда дунёда сув захиралари камайишига олиб келмоқда. Жаҳондаги 400 минтақа ёки ҳудудда ҳозир сув ўта тақчил. Бу борадаги тадқиқотларни эълон қилган WRI ёки Жаҳон захиралари институтига кўра, сув етишмаслиги сабаб миллионлаб одамлар бошқа жойларга кўчишга мажбур бўлиши, урушлар ва сиёсий нотинчликлар юзага келиши мумкин. Туркманистон аллақачон Марказий Осиёдаги сув энг тақчил мамлакат. Минтақанинг сув етмайдиган иккинчи мамлакати – Ўзбекистон. Аммо келаси 20-25 йил ичида Ўзбекистон ҳам […]\nЭКОЛОГИК ПАРТИЯ ОЛМАЛИҚ КИМЁ ЗАВОДИ ФОЛИЯТИ ЮЗАСИДАН ЖАМОАТЧИЛИК ЭШИТУВИНИ ТАШКИЛ ЭТДИ\nSaturday July 20th, 2019 Saturday July 27th, 2019\n2019 йилнинг 5 июль куни ўтказилган таҳлилий тадқиқотлар натижасида атмосфера ҳавосига 4 та ингредиентлар (олтингугурт икки оксиди), азот диоксиди, аммиак, олтингугуртли водород) «Аммофос-Максам» АЖ яқин ҳудудларда рухсат этилган меъёрдан олтингугуртли водород 2,6 баробар, аммиак 1,07 баробар, азот диоксиди бўйича эса 8,8 баробар кўп эканлиги аниқланди.\nТрадиции мостостроительства в Азербайджане своими корнями уходят в глубокую древность. Причина – сложный рельеф и богатая речная сеть на территории страны. Для свободного передвижения, как на местных дорогах, так и по маршрутам международной торговли время от времени наряду с небольшими мостами строились также и монументальные.\nКаттақўрғонликларнинг асосий муаммоси ичимлик суви ва канализация\n“Каттақўрғон шаҳри мутасаддилари билан ўтказилган олдинги “Очиқ мулоқот”да сув йўқлигини айтиб мурожаат қилган эдим. Мутасаддилар бу муаммони ҳал қилиб беришини айтганди. Бироқ ваъда ваъдалигича қолиб кетди.\nСамарқанддаги Қорасув сув омборида 300 тонна балиқ сув етишмовчилиги сабабли нобуд бўлди\nSaturday June 30th, 2018 Sunday March 31st, 2019\nПайариқ туманида балиқларнинг нобуд бўлиши билан боғлиқ воқеадан хабардор бўлдингиз. Масалага тегишли ташкилотлар ўз муносабатини билдирар бироқ, шуниси маълумки, оқар сувнинг танқислиги, сувнинг тўғри йўналтирилмаганлиги натижасида 300 тонна балиқ нобуд бўлди.


2448-сон 02.04.2013. Қарздорлар ва уларнинг дебиторлари банк ҳисобварақларини қидиришда Банк депозиторларининг Миллий ахборот базасидаги маълумотлардан фойдаланиш тартиби тўғрисидаги низомни тасдиқлаш ҳақида\nҚарздорлар ва уларнинг дебиторлари банк ҳисобварақларини қидиришда Банк депозиторларининг Миллий ахборот базасидаги маълумотлардан фойдаланиш тартиби тўғрисида НИЗОМ\nII боб. Маълумотлар алмашинуви\nIII боб. Маълумотлардан фойдаланиш\n[Ўзбекистон Республикаси Адлия вазирлиги томонидан 2013 йил 2 апрелда рўйхатдан ўтказилди, рўйхат рақами 2448]\nМазкур қарор Ўзбекистон Республикаси адлия вазирининг 2019 йил 11 сентябрдаги 395-мҳ-сонли «Идоравий норматив-ҳуқуқий ҳужжатни давлат реестридан чиқариш тўғрисида»ги буйруғига (рўйхат рақами 2448-1, 11.09.2019 й.) асосан давлат реестридан чиқарилган.\n«Суд ҳужжатлари ва бошқа органлар ҳужжатларини ижро этиш тўғрисида»ги Ўзбекистон Республикаси Қонуни (Ўзбекистон Республикаси Олий Мажлисининг Ахборотномаси, 2001 й., 9-10-сон, 169-модда) ҳамда Ўзбекистон Республикаси Президентининг 2012 йил 29 декабрдаги ПҚ–1900-сонли «Ўзбекистон Республикаси Адлия вазирлиги ҳузуридаги Суд қарорларини ижро этиш, судлар фаолиятини моддий-техника жиҳатидан ва молиявий таъминлаш департаменти фаолиятини янада такомиллаштириш чора-тадбирлари тўғрисида»ги қарорига (Ўзбекистон Республикаси қонун ҳужжатлари тўплами, 2013 й., 2-сон, 16-модда) мувофиқ Ўзбекистон Республикаси Адлия вазирлиги ва Марказий банки Бошқаруви қарор қилади:\n1. Қарздорлар ва уларнинг дебиторлари банк ҳисобварақларини қидиришда Банк депозиторларининг Миллий ахборот базасидаги маълумотлардан фойдаланиш тартиби тўғрисидаги низом иловага мувофиқ тасдиқлансин.\n2. Ўзбекистон Республикаси Адлия вазирлиги ва Марказий банки Бошқарувининг 2010 йил 20 февралдаги 13, 7/1-сон «Қарздорлар ва уларнинг дебиторлари банк ҳисобварақларини қидиришда Банк депозиторларининг Миллий ахборот базасидаги маълумотлардан фойдаланиш тартиби тўғрисидаги низомни тасдиқлаш ҳақида»ги қарори (рўйхат рақами 2085, 2010 йил 3 март) (Ўзбекистон Республикаси қонун ҳужжатлари тўплами, 2010 й., 9-сон, 72-модда) ўз кучини йўқотган деб топилсин.\n2013 йил 23 март,\nЎзбекистон Республикаси Адлия вазирлиги ва Марказий банк Бошқарувининг 2013 йил 23 мартдаги 1, 7/12сон қарорига\nҚарздорлар ва уларнинг дебиторлари банк ҳисобварақларини қидиришда Банк депозиторларининг Миллий ахборот базасидаги маълумотлардан фойдаланиш тартиби тўғрисида\nМазкур Низом Ўзбекистон Республикасининг «Суд ҳужжатлари ва бошқа органлар ҳужжатларини ижро этиш тўғрисида»ги (Ўзбекистон Республикаси Олий Мажлисининг Ахборотномаси, 2001 й., 9-10-сон, 169-модда), «Банк сири тўғрисида»ги (Ўзбекистон Республикаси Олий Мажлисининг Ахборотномаси, 2003 й., 9-10-сон, 144-модда) ва «Электрон ҳужжат айланиши тўғрисида»ги (Ўзбекистон Республикаси қонун ҳужжатлари тўплами, 2004 й., 20-сон, 230-модда) қонунларига, Ўзбекистон Республикаси Президентининг 2012 йил 29 декабрдаги ПҚ–1900-сон «Ўзбекистон Республикаси Адлия вазирлиги ҳузуридаги Суд қарорларини ижро этиш, судлар фаолиятини моддий-техника жиҳатидан ва молиявий таъминлаш департаменти фаолиятини янада такомиллаштириш чора-тадбирлари тўғрисида»ги қарорига мувофиқ суд ҳужжатлари ва бошқа органлар ҳужжатларини мажбурий ижро этиш жараёнида Банк депозиторлари Миллий ахборотлар базаси (кейинги ўринларда БДМАБ деб юритилади) бўйича қарздорлар ва уларнинг дебиторлари томонидан миллий ва хорижий валютада очилган банк ҳисобварақларини (кейинги ўринларда банк ҳисобварақлари деб юритилади) қидиришда Ўзбекистон Республикаси Марказий банкининг Ахборотлаштириш Бош Маркази (кейинги ўринларда АБМ деб юритилади) ҳамда Ўзбекистон Республикаси Адлия вазирлиги ҳузуридаги Суд қарорларини ижро этиш, судлар фаолиятини моддий-техника жиҳатидан ва молиявий таъминлаш департаментининг (кейинги ўринларда Суд департаменти деб юритилади) органлари билан ўзаро ҳамкорлиги тартибини белгилайди.\n1. Суд департаменти БДМАБдан электрон сўров асосида маълумотларни фақат суднинг ундирувни қарздорнинг мол-мулкига қаратиш тўғрисидаги ёки уларнинг мол-мулкини хатлаш ҳақидаги қонуний кучга кирган қарори бўлган тақдирда сўрашга ҳақлидир. Суд департаменти БДМАБга жўнатиладиган электрон сўровнинг тўлиқлиги ва ҳаққонийлигини таъминлайди.\n2. АБМнинг Суд департаменти билан маълумот алмашинувидаги ўзаро ҳамкорлиги:\nсуд ҳужжатлари ва бошқа органлар ҳужжатларининг ижросини ўз вақтида ва тўлиқ бажарилишини;\nундирувчининг ҳуқуқлари амалга оширилишини;\nмаълумотларнинг тезкор электрон алмашинувини;\nсуд ҳужжатлари ва бошқа органлар ҳужжатларининг бажарилиши устидан самарали назоратни ташкил этишни таъминлаш мақсадида амалга оширилади.\n3. АБМ Суд департаментининг электрон сўровига асосан унда кўрсатилган қарздорларнинг (юридик шахс, жисмоний шахслар, шу жумладан якка тартибдаги тадбиркорларнинг) банк ҳисобварақлари тўғрисидаги маълумотларни электрон сўровни олган куннинг эртасидан кечиктирмасдан тақдим қилади.\n4. Қарздор ва унинг дебиторлари тўғрисидаги банк ҳисобварақларини аниқлаш ва олиш учун Суд департаменти ҳар бир қарздор бўйича алоҳида-алоҳида тарзда АБМга қуйидаги маълумотларни электрон сўров орқали жўнатади:\nқарздор солиқ тўловчининг идентификация рақами (СТИР);\nжисмоний шахслар учун паспорт серияси ва рақами;\nқарздорнинг номи (жисмоний шахснинг исми, фамилияси, отасининг исми);\nСуд департаментининг ҳудудий бошқармаси ва тегишли туман (шаҳар) суд ижрочилари бўлими номи;\nижро ҳужжатини чиқарган орган номи;\nижро ҳужжати рақами ва санаси.\n5. БДМАБга электрон сўровнома юбориш ва электрон маълумотларни олиш тартиби АБМ ва Суд департаменти томонидан тасдиқланадиган маълумотларни алмашиш баённомаси билан тартибга солинади.\n6. Маълумотларнинг ишончлилигини, тўлиқлилигини, тўғрилигини ва сақланилишини таъминлаш мақсадида БДМАБ маълумотлари шифрланган ҳолда тақдим қилинади. Ўзбекистон Республикаси Марказий банки Суд департаментига дешифрация дастурини беради.\nМаълумотларнинг бузиб кўрсатилиши ҳолатларининг олди олинишини ҳамда маълумот жўнатувчининг идентификацияланишини таъминлаш мақсадида, маълумот электрон рақамли имзо билан тасдиқланади.\n7. БДМАБ томонидан узатиладиган электрон жавоб қуйидаги маълумотлардан иборат:\nқарздорга банк ҳисобварағини очган банк номи;\nқарздорга банк ҳисобварағини очган банк коди;\nқарздорнинг банк ҳисобварағи очилган сана;\nқарздорнинг асосий банк ҳисобварағи;\nқарздорга иккиламчи банк ҳисобварағини очган банк номи;\nқарздорга иккиламчи банк ҳисобварағини очган банк коди;\nқарздорнинг иккиламчи банк ҳисобварақлари;\nқарздор асосий банк ҳисобварағининг бошқа банкка ўтказилган санаси;\nқарздор асосий банк ҳисобварағи ўтказилган банк коди;\nқарздор банк ҳисобварағи ёпилиш асоси белгилари;\nқарздор банк ҳисобварағи ёпилган сана.\n8. БДМАБ маълумотларининг Суд департаментига тақдим қилиниши, банкларни Суд департаменти органларининг ёзма сўровларига асосан қонун ҳужжатларида белгиланган тартибда қарздорларнинг банк ҳисобварақлари тўғрисидаги маълумотларни бериш мажбуриятидан озод этмайди.\n9. БДМАБдан олинган маълумотлардан фойдаланиш тартиби Суд департаменти директори томонидан тасдиқланадиган Йўриқномага асосан белгиланади.\n10. Суд департаменти томонидан БДМАБдан олинган маълумотларга ўзгартириш киритиш тақиқланади.\n11. Суд департаменти БДМАБ маълумотларидан қонун ҳужжатлари доирасида фойдаланади ва маълумотларнинг махфийлигини таъминлайди.\n12. Суд департаменти БДМАБ маълумотларини ўрганиб боради ва зарур ҳолларда уларни мукаммаллаштириш борасида тегишли таклифларни беради.\n13. АБМ мазкур Низом бўйича берилаётган электрон маълумотларнинг тўлиқлигини ва ўз вақтида берилишини таъминлайди.\n14. Мазкур Низом талабларининг бузилишида айбдор бўлган шахслар қонун ҳужжатларига мувофиқ жавобгар бўлади.\n15. Электрон маълумот алмашинуви билан боғлиқ харажатларни ҳисоб-китоб қилиш тартиби АБМ ва Суд департаменти ўртасида тузиладиган шартномага асосан белгиланади.\n(Ўзбекистон Республикаси қонун ҳужжатлари тўплами, 2013 й., 14-сон, 191-модда)


Qo`ltiq suv bo`lib terlashiga qarshi choralar bormi? - Онлайн савол-жавоб\nQo`ltiq suv bo`lib terlashiga qarshi choralar bormi?\n08 Май, 16\nHayajonlanganimda qo'ltigim osti terlaydi sababi nimadan?\nUgri bez bo`lib qoldi\nYuzga ugriy chiqishiga qarshi zulik bilan davolasa bo`ladimi?\nTerlashga qarshi uy sharoitida nimalardan foydalansam bo`ladi\nMen bog‘chada hamshira bo‘lib ishlayman. Mendan oldingi hamshira dekret ta’tiliga chiqqan, hozir bolasi bir yoshga kirgan, u o‘z ishiga qaytmoqchi qaytsa men ishsiz qolamanmi? qanday maslahat berasiz\n4 та жавоб\nAbdusattor жавоб берди 335\nКўп терлаш (гипергидроз) ва уни даволаш\nСтатистик маълумотларга қараганда сайёрамизнинг 90% аҳолиси Гипергидроздан азият чекади. Аслида инсоннинг терлаш жараёни, соғломликдан, организмнинг барча хужайралари тўлиқ ишлаётганидан далолат беради. Лекин, темир моддасининг меъёрдан ошиши, меъёрдан кўп терланиш ва ҳидланиш, организмнинг ички ва терининг ташқи касалликларидан дарак беради. Бизда, яъни ўзбекларда, эндокринолог хузурига бундай муаммо билан бориш кўпинча уят саналади. Ҳеч бўлмаганда, шу шифокорда мен хақимда ножўя ҳидли одам экан деган фикр туюлмасин дея, унинг хузурига бормай қўя қолинади, касалликни ўз билганича дездорант ёки бошқа кимёвий моддалар асосида хал қилишга уринилади. Муаммони бу усулда хал қилиш ўта хавфлилиги билан бирга, бошқа касалликларни ҳам келтириб чиқариш эҳтимоли мавжудлигини хатто ўйлаб ҳам кўрилмайди. Шу масала юзасидан биз баъзи эндокринолог маслаҳатларига қулоқ тутишга қарор қилдик.\nКунлар исиши билан, ёнингизда турган одамнинг, рангли кўйлаклар кийганда қўлтиқ тагида терланишнинг асоратлари ёки бўлмаса оёқ хидланишини сезиш жуда ноқулай, агар бу ҳолат ўзингизда юз берса унданда ҳижолатли холат. Кўпчилик, кундалик гигиенага амал қилиш, масаланинг ечими дея қарайди, тўғри, гигиенага сўзсиз амал қилмоқ лозим, лекин бу муаммо ечими эмас. Терлаш ва унинг ҳиди билан курашишдан аввал, у билан боғлиқ муаммоларни ўрганиш ва тиббий кўрикдан ўтиш даркор. Асл муаммо сабаби топилгандан сўнг эса, касалликни хатто уй шароитида ҳам даволаш мумкин. Келинг касалликни келиб чиқиш сабаблирига тўхталамиз.\nТерланишнинг турлари ва унинг ҳидланиш сабаблари.\nТиббиёт,терланиш ва унинг ҳидланиш сабабларини икки турга бўлади, уларнинг хар иккиси ҳам пайдо бўлишининг маълум сабаблари асосида, инсон организмида шаклланиб боради.Агар сизда, жисмоний харакат, машқ ёки қандайдир босим (ҳаёжон, қўрқув) дан кучли терланиш ҳосил бўлса бу гипергидроз эмас, аксинча организмнинг бу харакатларга нисбатан нормал реакцияси саналади. Лекин терланиш бутун бадан бўйлаб эмас, қўлтиқостида,оёқ ёки юзда, об ҳаво ва инсон хароратининг нормал хароратида пайдо бўлса, унда бу организмда моддаларалмашунувида рўй бераётган хатоликдан далолат беради ва Гипегидроз касаллиги дея аталади.\nҲадданзиёд терланишнинг икки тури мавжуд – бирламчи гипергидроз (муайян мавжуд), иккинчи тури (умумий).Биринчи тур касаллик тиббий нуқтаи назардан мавжуд холат саналса, иккинчи тур касаллик,бошқа бирон бирхасталик ёки дорилар натижасида келиб чиққан саналади. Биринчи гипергидроз турида терланиш баданнинг муайян ҳудудида, қўлтиқ остида, баданнинг пастки қисмида, юзда ёки оёқда сезилса,иккинчи тур гипергидрозда эса,кўп холда бутун бадан терлайди ва қўланса ҳид таратади.\nБаъзи ҳолларда терлаш, ички касалликларнинг жиддий симптомидан ҳам далолат бериши мумкин. Масалан, сиз тунда қўтиқ терланишининг кучли хидини сезсангиз, шифокорлар СИЛга қарши таҳлил қилдиришингизни масалаҳат беришади.\nҲомиладорлик ва эмизиш:\nХомиладор аёлларда, гормонал ҳолатларнинг ўзгариши, темир моддасининг меъёрдан ортиқ ишлаб чиқлишига сабаб бўлади. Табиийки, баданда меъёрдан ортиқ темир моддасининг мавжудлиги ўткир хидни ҳам келтириб чиқаради. Бундай ҳолатда аёлларэндокринолог маслаҳатини олишлари шарт.\nЁш қизчалар ва ўспирин ёшидаги қизлар:\n5-8 ёш оралиғидаги қизларда жинсий ўзгаришларнинг пайдо бўлиши, ўспирин ёшидаги қизларда (10-15 ёш) тўлиқ ўтиш даврида гормонал ҳолатларнинг тез ўзгариши кузатилади. Бу ҳолат аксарият шу даврдаги қизларда қаттиқ терланиш ва ҳидланиш жараёнини юзага келтиради. Диабет билан хасталанган барча турдаги беморларда шу каби ҳолатларни кузатиш мумкин. Уларда терлаш бутун бадан бўйлаб ёки баданнинг баъзи қисмларида содир бўлади. Организмнинг кучсизлиги, иммунитетни пасайтириб, ҳаракатга нисбатан жавоб реакциясини терга алмаштиради ва ўткир хид хосил қилади. Шу сабабли ота-оналар бундай ҳолатда тезда шифокор хузурига боришлари ва барча турдаги таҳлилардан ўтмоқликлари мақсадга мувофиқ бўлади.\n3.Эндокрин тизимлар касалланиши\nБаъзи рухиятга таъсир қилувчи дориларва қон босимини тушурувчи тиббий воситалар таркиби ҳам, терланишни келтириб чиқариши мумкин, чунки дори қабул қилиш қон таркибини ўзгартириб юборади ва организм ҳолатга нисбатан, табиий жавоб қайтаради.\nТерлаш ва унинг хидини қандай кетказиш мумкин?\nDryDry ва Теймурова мойи\nДорихоналардан харид қилиш мумкин бўлган,қўлтиқ ости терланишининг олдини олувчи махсус воситалардан бири DryDry, оёқ учун эса Теймурова мойи. DryDry рангсиз дори воситаси бўлиб кичик флакон идишда, пуфаклик дездорант кўринишида бўлади ва кўп муддатга таъсир қилади. Дори, хафтада бир маротаба кечқурун қуруқ қўлтиққа сурилади. У тез қурийди, хидсиз ва хафта давомида таъсир қилади. Бир хафтадан сўнг ушбуҳолат яна қайтарилади. DryDry терлаш холатни олдини олади, ва қўлтиқни қуруқ бўлишини таъминлайди, темир модда меъёрига эса таъсир қилмайди, аксинча ошиқча темир моддасини баданнинг бошқа тамонларига йўналтиради. Битта флакон дори воситаси 3-5 ойга етади.\nТеймурова мойи – махус оёқ учун, мўлжалланг мой бўлиб, оёқнинг қуруқ бўлишини ва хидланишини олдини олади. Паразитлардан ҳимоя қилади. Ишлатиш жараёнида йўриқнома билан танишиб чиқилиши талаб қилинади.\nҚўлтиқ ости учун махсус қопламалар:\nМахсус қопламалар кийимга ёки терининг бир тамонига тақилади, қопламанинг бошқа қисми эса терини қуритиб боради. Улар жуда ингичка бўлиб, кийим остидан биланмайди ва из қолдирмайди. Аёллар ҳам эркаклар ҳам бу қопламалардан фойдаланса бўлаверади. Хозирда машхур бренд қопламалар Финландиянинг HELMI ва Россиянинг DryDry фирмаларига тегишли хисобланади. Ундан ташқари Хитой махсулотлари ҳам ўз рақобатдошларидан қолишаётгани йўқ. Бундай махсус қопламалар асосан дорихоналарда сотилади.\nҲозирда махсус укол БОТКС орқали қўлтиқ ости тери темир моддаларини активлашиш жараёнини босимга олиш мода тусига кирган. Бу холат бир тамондан терлаш ва хидланишдан узоқ муддатга узоқлаштирса, иккинчи тамондан инсон организми учун жуда катта хавф туғдиради. Терланиш,теридаги темир моддаси, терининг хароратини белгилаб туради, агар уларнинг меъёрий функцияси камайтирилса ёки босим қилинса, бу юракка таъсир қилиши мумкин. Ёки бўлмаса жинсий аъзоларнинг хидланишига олиб келади.\nИонофорез— бу услубда, беморнинг устки тери қисмига енгил электро токли таъсир ўтказилади. Бу холат бир хафатага таъсир қилади ва қайта қайта бажариш тери қатлами учун хавф туғдиради.\nЖаррохлик орқали муаммони хал қилиш:\nБу жуда қиммат усул. Терланишга сабаб бўлгувчи тери нервлари жаррохлик йўли билан олиб ташланади. Лекин бунда асаб тизимларида ва нафас йўлларида муаммо туғилиш хавфи мавжуд.\nТерланишни халқ табобати орқали даволаш усуллари:\nАччиқ тош – Аччиқ тош кукуни терланиш ва унинг ҳидини олиш учун қулай восита саналади. Аввалдан греклар ва яхудийлар бу усулдан жуда кенг фойдаланишган. Дорихоналардан аччиқ тош кукунини бемалол харид қилишингиз мумкин.Фойдаланиш усули эса жуда оддий. Аччиқ тош кукуни кечқурун ётишдан аввал, қўлтиқ ости ювиб бўлингандан сўнг сурилади ва эрталаб ювиб ташланади. Агар сизда Аччиқ тош кукунини ун каби майдалаш имкони бўлса, шу ҳолда кўчага чиқишдан аввал суртишингиз ва кун мобайнида тердан холи бўлишингиз мумкин.\nТиббий спирт- умуман спирт, ҳар хил зараркунандаларни ўлдиришда қулай восита. Пахта орқали тиббий спирт билан оёқ ёки қўлтиқ остихидланиш қисмини артасиз, жараённинг доимийлиги касалликни енгишга ёрдам беради.\nОлма уксуси – Икки чой қошиқ олма уксусига уч қошиқ совуқ сув аралаштрасиз ва терингизни муаммоли қисмига суртасиз. Бу аралашмадан соч тўкилишини олдини олишда ҳам фойдаланиш мумкин.\nИстеъмол содаси ва мойчечак – 1 литр Мойчечак қайнатмасига икки ош қошиқда сода солиниб арашалирилади. Бу қоришмани хар икки соатда терининг муммоли жойга суртилади. Оёқ учун эса ванна қабул қилинади.\nЭман дарахти илдизи. 1 литр сувга 50 г эман илдизи солиниб ярим соат қайнатилади. Тайёр қоришма қўлтиққа суртилади.Оёқ учун эса ванна қабул қлинади.Даволаниш натижаси эса 1 ойда ўз таъсирини кўрсатади.\nЛимон суви – Бразилиялик аёллар, Лимон суви орқали терланиш ва хидланишдан сақланадилар фақат бир жихати ноқулайлик туғдиради, терига кийим иплари ёпишиб қолиши ғашингизга тегади.\nОш тузи ва истеъмол содаси қоришмаси – бу хам терланиш ва хидланиш олдини олади, аммо меъёрдан ортиқ суртиш тери аллергиясни келтириб чиқариш эҳтимоли мавжуд.\nМахсус диеталар, Эндокринолог тавсияси:\nЙодга бой махсулотларни кам истеъмол қилиш. Жигар, мол гўшти, курка ва пиёзли махсулотларни кам истеъмол қилиш. Қлупнай, узум ва бодом мевалари терланишни оширади, шу сабабли мутахассилар бундай меваларни кўп истеъмол қилишни маслаҳат бермайдилар. Кўпроқ сув ичиш хид токсонларини йўқотишда ёрдам беради. В витаминиги бой махсулотларни кўпроқ ейиш (айниқса қишда), кўкатлар, балиқ ва сут махсулотлари ҳам бунга мисол бўла олади. Витамин С, В12 ва В6 минералларига бой махсулотларни кўп истеъмол қилиш. Овқатдан олдин,қора қахва ўрнига иссиқ ялпизлик чой ичиш жуда фойдали. Кофеини мавжуд ичимликлардан иложи борича воз кечиш.\nИнтернет маълумотлари ва эндокринолог маслаҳатлари асосида\nБеҳзод Абдураҳманов тайёрлади.\nOsiyo жавоб берди 0\nЙодни чизикча чизикча килиб чизиб чикинг\ndiyora жавоб берди 0\nfermadrom dgan aptekada sotadi suyuqlik spirtga oxwagan.wuni dezodarant orniga ertalab surtasiz va terlamidi\nJahongir жавоб берди 0\nSalom qoltiq tagi terlab sargayib qolyapti oldini olsa boladimi\nҚутулишни энг осони, қўлтиқни яхшилаб ювиб, Чайная сода суртиб олинг.\nMiss fira изоҳ берди\nChaynaya soda hechqanday yordam bermaydi. Shaxsan o'zim qo'llab ko'rganman


Ягона муассис (ҳиссадаги улуши – 100%) устав капиталига ҳиссани камайтиришга – асосий восита (бино) тарзида киритган улушининг бир қисмини олишга қарор қилди.\nАсосий восита ҳиссани шакллантириш чоғида кўрсатилган қиймат бўйича қайтарилганда қандай солиқ оқибатлари юзага келади?\n– Устав капиталини камайтириш ҳисобига асосий воситалар муассисга қайтарилганда солиқ оқибатлари юзага келади.\nАсосий воситаларнинг чиқиб кетиши фойда ёки зарар ҳосил қилади. Бунда молиявий натижа (фойда ёки зарар) қуйидаги формула бўйича аниқланади:\nМН = Қав – Бав – ҚҚС + Қс, бунда:\nҚав – асосий воситалар бериладиган қиймат;\nБав – реализация қилинаётган объектнинг қолдиқ (баланс) қиймати, у АВнинг бошланғич (тикланиш) қиймати билан ҳисобланган амортизация ўртасидаги фарқ сифатида белгиланади;\nҚс – берилаётган АВнинг 8510-«Узоқ муддатли активларни қайта баҳолаш бўйича тузатишлар» счёти кредити бўйича ҳисобга олинадиган қайта баҳолаш сальдоси.\nАсосий воситанинг чиқиб кетишидан олинган фойда корхонанинг бошқа даромади ҳисобланади ва фойда солиғини ҳисоблаш чоғида солиқ солинадиган базага киритилади (Солиқ кодексининг 129, 132-моддалари).\nФойда солиғини ҳисоблаш чоғида АВнинг чиқиб кетишидан кўрилган зарар чегирилиши лозим ёки чегирилмайдиган зарар ҳисобланади. Бу берилаётган активдан фойдаланилган муддатга боғлиқ.\nБерилган объектдан фойдаланиш муддати 3 йилдан кам бўлса, фойда солиғини ҳисоблаш чоғида беришдан кўрилган зарар чегирилмайди (Солиқ кодексининг 147-моддаси 12-банди).\n3 йилдан кўп бўлса – зарар солиқ солинадиган базадан чегирилади (Солиқ кодексининг 145-моддаси 40-банди «ж» кичик банди).\nКорхона ЯСТ тўловчиси бўлса, АВнинг чиқиб кетишидан олинган фойда ЯСТни ҳисоблаш чоғида солиқ солинадиган базага киритиладиган бошқа даромад ҳисобланади (Солиқ кодексининг 355-моддаси). Солиқ асосий фаолият тури ставкаси бўйича ҳисобланади.\nАВнинг чиқиб кетишидан кўрилган зарар ЯСТни ҳисоблаш чоғида инобатга олинмайди.\nМол-мулкнинг берилиши ҚҚС солинадиган оборот ҳисобланади (Солиқ кодексининг 199-моддаси 1-банди). АВни реализация қилиш чоғида солиқ солинадиган база уларни реализация қилиш қиймати асосида, бироқ уларнинг қолдиқ (баланс) қийматидан кам бўлмаган, ҚҚС киритилмаган ҳолда аниқланади (Солиқ кодексининг 204-моддаси 8-қисми). Сизнинг ҳолатда реализация қилиш қиймати – устав капитали камайтириладиган улушнинг номинал қиймати.\nСолиқ даври мобайнида кўчмас мулк чиқиб кетганда юридик шахсларнинг мол-мулкига солинадиган солиқ ва ер солиғи бўйича солиқ солинадиган база камаяди.\nМазкур солиқлар суммалари тўғрисида аниқлаштирилган маълумотномаларни тақдим этишингиз зарур. Бунда солиқ даврининг қолган қисми учун жорий тўловларга ўзгартириш суммасига тенг улушларда тузатиш киритилади (Солиқ кодексининг 271-моддаси 6-қисми, 285-моддаси).


“АРАБ ТИЛИ БИЛИМДОНЛАРИ” АНИҚЛАНДИ\nМамлакатимизда кейинги йилларда чет тиллари, хусусан, араб тили ва адабиётини ўқитишга ҳам алоҳида аҳамият қаратилмоқда.\nТаълим жараёнида замонавий педагогик технологияларнинг самарали қўлланилиши эса талабалар учун бир неча хорижий тилларни осон ва пухта ўзлаштириш имконини бермоқда. Бу борада интерактив мусобақаларнинг мунтазам ўтказилиб турилиши ҳам ўзига хос аҳамиятга эга.\nБугун Ўзбекистон халқаро ислом академиясида “Араб тили ва адабиёти ал-Азҳар” кафедраси ташаббуси билан ташкил этилган “Араб тили билимдони” танлови якунланди.\nМусобақанинг саралаш босқичида барча факультетлардан 14 жамоа иштирок этди ва онлайн савол-жавобдан сўнг асосий босқичга 6 жамоа йўлланма олди. Мазкур босқичда “Аиммату-н-наҳв” (Грамматика билимдонлари), “Мутаржимун” (Таржимонлар), “Ишринийят” (Йигирма ёшлилар), “Абтол” (Қаҳрамонлар), “Шабобу-л-академия” (Академия ёшлари) ва “Муҳиббу-л-арабийя” (Араб тили ошиқлари) жамоалари ўзаро беллашди. Танловда жамоалар дастлаб Таништирув, “Мени тушун!”, тинглаб тушуниш, тезкор саволлар ҳамда суратга изоҳ ёзиш шартлари бўйича баҳсга киришишди.\nҲакамлар ҳайъатининг якуний хулосасига кўра, 3-ўринни Исломшунослик факультети 1-босқич талабаларининг Академия ёшлари жамоаси, 2-ўринни Исломшунослик факультети 2-босқич талабаларининг Грамматика билимдонлари жамоаси, 1-ўринни эса Исломшунослик факультети 2-босқич талабаларининг Таржимонлар жамоаси қўлга киритди.\nМусобақа давомида тадбир қатнашчилари билан ҳам қизиқарли интеллектуал ўйинлар ўтказилди. Якунда ғолиб ва совриндорларга эсдалик совғалари топширилди.


Шифокорлар аёлнинг организмида анча йил олдин пайдо бўлган шамоллаш ўтиб кетгани, нотўғри даво қилиш эса хасталикни зўрайтириб юборганини айтишибди. Аёлнинг бир буйраги ишдан чиққан, бачадонида ўсимта пайдо бўлган экан. Ота-онаси ётиғи билан сўрагандан сўнг қизи бўлган воқеани айтиб берибди. Аслида у бўйида бўлавермагач, шифокорга боришга қайнонасидан уялиб, дугонасига дардини айтган. Дугонаси бир таниш табибдан дорилар олиб келган. Бу дорилар эса аёлнинг вужудида эндигина пайдо бўлган ҳомиласини нобуд қилиш билан бирга, саломатлигини баттар ёмонлаштирган. Қизнинг онаси вақтида текширтирмагани учун қаттиқ пушаймон бўлиб йиғлабди. Лекин афсус қилишга жуда кеч бўлганди...\nБу воқеага бир йилча бўлди. Яқинда кўпчилик аёлларни шу каби кўнгилсизликлардан асрайдиган қувончли бир воқеа бўлди. Ҳаммамиз дастурхон атрофида жам бўлиб, Президентимиз Шавкат Мирзиёевнинг Конституция байрамига бағишланган тантанали маросимдаги маърузасини зўр қизиқиш билан кўраётгандик. Шу пайт давлатимиз раҳбари: «...Бизнинг қизларимиз иболи! Баъзи масалаларда шифокорга дардини айтишга уялади. Шунинг учун хотин-қизлар саломатлигини асраш билан шуғулланадиган алоҳида поликлиникалар ташкил қилишимиз керак...» — деган фикрни айтиб қолди.\nЕтмишни қоралаб қолган бувим, Президентимизнинг бу гапларини жон қулоғи билан эшитиб бўлгач, кўзойнагини олиб, рўмолчаси билан мижжасига қалқиган намни артди. Онам ҳам ҳисларини яширолмади. Менинг эса кўз олдимга қўшнимизнинг ногирон бўлиб қолган қизи келди. Ҳа, оталарча куюнчаклик, ғамхўрлик билан айтилган бу сўзлар кўплаб аёлларимиз, қизларимизнинг дилидаги гап эди.\nҲақиқатдан ҳам, ўзбек қизларининг ибо-ҳаёси кучли. Улар иффат, шаън деган туйғуларни жуда маҳкам тутади. Одатда, ҳар ким гап қилмасин, деб ҳатто оналар ҳам қизларини гинеколог-шифокорга олиб боришга истиҳола қилади. Бу, айниқса, қишлоқларда кўп кузатиладиган ҳолат. Лекин қизлар — бўлғуси оналар. Жамиятнинг, миллатнинг эртаси, келажаги улар дунёга келтирадиган фарзандларга боғлиқ. Соғлом ва баркамол келажак яратиш учун, аввало, она соғлом бўлиши зарур.\n— Аёл ҳомиладор бўлгач, танадаги айрим дардлар юзага чиқади. Унгача дард жиддий белги бермай, «яшириниб» ётади, — дейди Тошкент вилояти Зангиота туманидаги «Кўктерак» марказий поликлиникаси акушер-гинекологи Малоҳат НАЗАРОВА. — Шифохонамизга мурожаат қиладиган айрим аёлларнинг саломатлигида жиддий муаммолар учраб туради. Бу кўпинча оила қургунча пайдо бўлган касалликлар бўлиб чиқади. Ҳатто никоҳдан олдинги тиббий кўрикдан ўтишга ҳам жиддий қарамаслик оқибатида аёл организмида турли хасталиклар тузалмасдан қолиб кетади. Булар, асосан, бачадон ва бачадон найи шамоллаши, қин шамоллаши, камқонлик, иммун тизимининг заифлиги, бўқоқ, буйрак шамоллаши ва бошқа касалликлардир. Тиббиётда бир гап бор: буйрак — иккинчи она. Яъни, буйрак соғлом бўлмаслиги ҳомилага ниҳоятда жиддий таъсир қилади. Ёш келинларни текширганимизда улар бачадонидаги шамоллаш, ҳатто эрозияга айланиб кетганига гувоҳ бўламан. Юқорида айтганимдек, бундай хасталиклар, одатда, ҳомиладор бўлгачгина ўзини намоён қилади. Бундай ҳолатда барча чоралар кўрилса ҳам хасталик ҳомилага таъсир қилмай қолмайди. Бунинг оқибати эса ўзингизга маълум: тўла соғлом бўлмаган, нимжон, нуқсонли, ҳатто, ногирон бола дунёга келиши мумкин.\nҚизлар соғлом бўлиши учун балоғатга ета бошлаган, яъни ўн икки-ўн уч ёшдан бошлаб вақти-вақти билан акушер-гинекологга кўриниб, маслаҳат ва тавсиялар олиб туриши жуда муҳим. Бу улар организмини она бўлишга тайёрлашга катта ёрдам беради.\nҚизларни оналикка ҳам жисмонан, ҳам маънан тайёрлаш соғлом келажакни таъминлаш билан бирга, турмушдаги унча-мунча келишмовчиликлар, низо ва оилавий ажримларнинг олдини олишга ҳам хизмат қилади. Чунки соғлом аёлнинг ҳомиладорлиги хавфсиз, бошқоронғилик даври енгил ўтади.\n— Президентимиз ўта долзарб масалани ўртага ташлади, — дейди Яшнобод туманидаги 282-мактаб ўқитувчиси Моҳигул ЭШМАНОВА. — Қизларни мактаб давриданоқ ўз соғлиғига эътиборли бўлишга ўргатиш, зарур йўл-йўриқлар бериб бориш керак. Кўча-кўйда аксарият қизларимизнинг совуқ кунда ҳам юпун кийиниб юрганига гувоҳ бўламиз. Таълим муассасаларида ёшларимиз асосан тез тайёр бўладиган егуликлар, газли ичимликлар ва шу каби саломатликка зарарли емакларни истеъмол қилишга ўрганиб қолишган. Бунинг бўлғуси ота ва оналар саломатлиги ҳамда уларнинг зурриёдига қанчалик салбий таъсир кўрсатишини тушунтиришдан чарчамаслигимиз керак. Айниқса, қизларни соғлом турмуш тарзига ўргатиш масаласига ҳеч ким бефарқ қарамаслиги лозим.\n— Уч нафар қизим бор, ҳали бирортасини узатганимиз йўқ, — дейди мухлисларимиздан бири Мунаввар ҚОДИРОВА. — Албатта, уларнинг саломатлигига етарлича эътибор бераман, деб ўйлайман. Лекин тўғриси, ҳеч қачон уларни акушер-гинекологга олиб бориб текширтирмаганман. Қўни-қўшни, маҳалладагилар, бирор танишимиз кўриб қолса, нотўғри хаёлга бормасин, деганман-да. Қизларимда ой кунида оғриқлар бўлиб туради. Оддий оғриқ қолдирувчи дорилар билан ўтказиб юборишади. Президентимизнинг аёлларимиз, қизларимиз саломатлигига бундай жиддий эътиборини кўриб, рости, фарзандларимизга ўзимиздан ҳам ортиқроқ қайғурадиган инсон борлигини ҳис қилдим.\nЎсмир, балоғат ёшдаги қизлар баъзан ўз руҳиятида кечаётган ўзгаришларни тўғри англолмайди. Уларнинг онаси ёки опаси бундай чоғларда энг яқин сирдош бўлиб, тўғри маслаҳат берса, яхши, акс ҳолда, қизларнинг аҳволи танг бўлиши ёки келгусида саломатлигида ўрнини тиклаб бўлмайдиган йўқотишлар келиб чиқиши мумкин.\nАгар юртимизда хотин-қизлар учун махсус поликлиникалар очилса, уларда ҳар йўналишдаги тажрибали шифокорлар, психологлар хизмат қилса, аёллар саломатлиги ишонарли ҳимояланган, руҳий олами янада гўзал, қизларимиз соғлом она бўлишига шароит яратилиб, имконият ортарди.


ТАЪСИС КОНФЕРЕНЦИЯ » Past Darg'om haqiqati\nБош Сахифа » Янгиликлар » ТАЪСИС КОНФЕРЕНЦИЯ\nМуаллиф: Admin дан 30-05-2017, 11:31, курилди: 688\nШу йил 25 май куни Ўзбекистон пенсионерлар уюшмаси туман бўлимининг таъсис конференцияси бўлди. Унда уюшма вилоят бўлимининг раис ўринбосари Мусо Ғуломов янги ташкилотнинг мақсади, вазифалари хусусида иштирокчиларга тушунча берди. Жамоатчилик асосида ташкил этилаётган уюшма пенсионерларнинг ижтимоий ҳимоя қилиш баробарида, кексаларнинг жамият равнақи йўлида бошқа ННТлар билан ҳамкорликда фаоллигини ошириш, ҳуқуқларининг бузилишига йўл қўймаслик сингари бир қатор мақсадларни кўзлаётгани таъкидланди.\nКонференцияда дастлаб 11 кишидан иборат туман кенгаши аъзолари ҳамда тафтиш комиссияси таркиби сайлаб олинди. Йиғилиш қатнашчилари Яхшимурод Давроновни уюшманинг туман бўлими раислигига муносиб номзод, деб топишди.\nИСТИҚБОЛДАГИ РЕЖАЛАР БЕЛГИЛАНДИ\n"ЮРТ ТАРАҚҚИЁТИ ЙЎЛИДА БИРЛАШАЙЛИК!"


«Ҳокимнинг энг яқин дўсти бўлган». Баҳора Арслонова марҳум отаси ҳақида гапириб, қабри қаердалигини маълум қилди - ShouBiz.uz\nЯнгиликлар 16:09 | 18.1.22\n«Ҳокимнинг энг яқин дўсти бўлган». Баҳора Арслонова марҳум отаси ҳақида гапириб, қабри қаердалигини маълум қилди\nУ ўзига тўқ оилада ўсганини таъкидлади\nАктриса Баҳора Арслонова «Daryo»га берган интервьюсида марҳум отаси Қашқадарё ҳокимининг энг яқин дўсти бўлганини айтди.\nУ отасининг бойлигига қараб иш қилмаганини, оиласидаги ҳамма ўз кучи билан ютуқларга эришганини айтди. Баҳора отасининг қабри Ҳажда эканини, Ҳайит куни туғилган ва 63 ёшида Ҳайит куни Ҳажда вафот этганини таъкидлади.\n«Бизда отанинг, оиланинг бойлигига қараб иш қилинмаган. Ҳозиргача шунақа. Ҳамма ўз кучи билан эришади. Раҳматли отам кези келганда, Қашқадарёнинг ҳокими даражасида бўлган. Чунки ҳокимнинг энг яқин дўсти бўлган. Шунинг учун ёшлигимиздан кўзимиз тўқ бўлиб ўсганмиз. Бизда 21 та от бўлган. Ҳозир кимгадир айтсангиз ишонмайди. Отам ҳаммамизга бир хилда қараган. Биз ҳеч қачон ҳеч кимга пул борасида паст кетмаганмиз. Отамнинг қабри Ҳажда. Отам Қурбон ҳайитида туғилган. 63 пайғамбар ёшида туғилган кунида Ҳажда вафот этган. Бу ҳар ким ҳавас қиладиган ўлим бўлса керак деб ўйлайман», — дейди у.\nАввалроқ актриса эрига иккинчи аёл олиб беришини айтганди. У отасининг ҳам уч аёли бўлганини, улар ҳамиша аҳил яшаганини айтиб ўтган. Шунингдек, эрига ҳам иккинчи аёл олишига қарши эмаслигини билдириб, фақатгина ёш қизга эмас, қийналиб қолган аёлга ёрдам бериш мақсадидагина уйланиши мумкинлигини таъкидлаган.


Тожикистонда “ИШИД” ғояларини тарғиб қилган ўқитувчига 19 йил қамоқ жазоси берилди - 16.11.2018, Sputnik Ўзбекистон\nТожикистонда “ИШИД” ғояларини тарғиб қилган ўқитувчига 19 йил қамоқ жазоси берилди\nЎқитувчи юқори синф ўқувчиларини террорчилик ташкилоти қаторига жалб этган. У жорий йилнинг июль ойида ҳибcга олинганди. 16.11.2018, Sputnik Ўзбекистон\n© Sputnik / Амир ИсаевШкола в Душанбе\nЎқитувчи юқори синф ўқувчиларини террорчилик ташкилоти қаторига жалб этган. У жорий йилнинг июль ойида ҳибcга олинганди.\nТОШКЕНТ, 16 ноя — Sputnik. Тожикистонда инглиз тили ўқитувчиси Жаҳонгир Қосимов мактаб ўқувчиларини ИШИДга ёллаш билан шуғуллангани учун қаттиқ тартибли колонияда 19 йил қамоқ жазосини ўташга ҳукм қилинди, деб хабар қилди Sputnik Тожикистон.\nҚирғизистон колониядаги исён туфайли Тожикистон билан чегарада ҳушёрликни кучайтирди\n8 Ноябр 2018, 15:20\nШунингдек, тўрт нафар ўқувчилар ҳам қамоқ жазосига маҳкум этилган. Жиноят ишида жами 10 нафар айбланувчилар бор. Уларнинг ҳаммаси олти ойдан қамоқ жазосига маҳкум этилган.\nҚосимов 2018 йил июль ойида Душанбеда қўлга олинган. Тергов жараёнида жиҳод ғояларини тарғиб қилганига иқрор бўлган. У тарғиботчилар билан ижтимоий тармоқ орқали танишган, кейинчалик унинг изига давлат махсус хизмати ходимлари тушишган.\nЖорий йилнинг ноябрь ойида Бишкекда Озарбайжон, Қозоғистон, Туркия, Ўзбекистон ва Қирғизистон махсус хизматлари маслаҳатлашуви бўлиб ўтганди. Йиғилганлар жаҳон ва Марказий Осиёда терроризмга қарши курашиш чора-тадбирларини муҳокама қилишган.\nИштирокчилар фикрига кўра, экстремизм ва радикал оқимларининг фаоллашишига маҳаллий қуролли низолари кўмаклашмоқда.


Анвар Бойназаров эртанги жанги олдидан тарозидан ўтди + ФОТО / Olamsport.com\nАнвар Бойназаров эртанги жанги олдидан тарозидан ўтди + ФОТО\nЭртага ўзбекистонлик аралаш яккакураш устаси ўзининг "қафас"даги навбатдаги жангини ўтказади.\nЎзбек спорт мухлисларига муайтай ва кикбоксинг орқали танилган Бойназаров эртага АҚШнинг Флорида штати Орландо шаҳрида ташкил этиладиган Combat Night турнирида октагонга кўтарилади. Унинг рақиби америкалик Роб Фуллер бўлади.\nСпортчилар ушбу жанг олдидан тарозидан ўтишди ва белгиланган вазн меъёрини бажаришди.\nЭслатиб ўтамиз, ҳамюртимиз ўзининг ММАдаги дебют жангини Флорида штатининг Таллахасси шаҳрида ташкил этилган Combat Night турнирида америкалик Генри Краппга қарши ўтказиб, рақибини биринчи раунддаёқ мағлубиятга учратган эди.


Кечагидан яхши… – Bong.uz\n209 total views, 25 views today\nСайлов арафаси ижтимоий тармоқларда юртдошларимизнинг, жумладан, ёшларимизнинг фикрини чалғитишга қаратилган турли пост, видео ва аудиороликлар айланмоқда. Бундай ғоявий таҳдидларга ҳамма ўз фикрини, позициясини билдиряпти.Аммо орамизда уларга хайрихоҳлар ҳам йўқ деб бўлмайди.\nБизни хурсанд қиладиган жиҳат, бугунги одамларимиз сиёсий жараёнларнинг масъулиятини чуқур ҳис этадиган, жамиятимиздаги тинчлик ва барқарорликнинг шукронасини қилиб, уни мустаҳкамлаш йўлида бел боғлаганча меҳнат қилаётган бағрикенг,\nсабр-тоқатли, мулоҳазали инсонлардир.\nБир вақтлар пластик картани нақд пул қилиш илинжида унга-бунга илтимос қилиш, нақдлаштириб берган одамга юракни юлгандек қилиб маълум фоизини қолдириш каби ҳолатлар бугун тушга айланди.\nШундай пайтлар бўлдики, яқинда байрамини нишонлаган ўқитувчи-муаллимларимиз қишлоқда маошининг маълум фоизи “нақдлаштирадиган” жойга, маълум фоизини туман марказига бориб, нақд қилдириб берадиган одамнинг чўнтагига киришига кўникишган эди.\nПойтахтда “прописка” йўқлигидан турар-жойида минглаб ёшларимиз “участкавой”лар билан ит-мушук бўлиб, ишлаётган жойидан айрилиб қолмаслиги учун юрак ҳовучлаб яшарди.\nБитта муҳрнинг йўқлиги дастидан пойтахтда яшаш ва ишлаш орзусидан воз кечиб кетган ҳамюртлармиз қанча эди.\nМинг шукурки, бугун инсоннинг иззат-нафсини топтайдиган бундай ҳолатларга барҳам берилди. Аммо баъзиларимиз ҳаётимиздаги бундай ўзгаришларни унутиб, янги-янги эҳтиёжларимизни қондириш илинжида дод солаётгандекмиз.\nБугун шифокорнинг қизи, чорвадорнинг ўғли, фермернинг, прокурорнинг боласи ҳам билими бўлса, теппа-тенг олий ўқув юртига ўқишга қабул қилиняпти, таълимдаги ўзгаришлар қанчадан-қанча оилаларимизга қувонч, келажакка ишонч бағишлади.\nХуллас, кечаги кунимиздан хулоса чиқариб, эртамиз учун режалар қилишдан чарчамайлик. Улуғ адибимиз Мақсуд Шайхзода ҳол-аҳвол сўраб келган шогирдларига “Аҳволим кечагидан яхши, эртангидан ёмон”, деб жавоб бераркан. Шайхзода домла лутф қилганларидек, ҳаётимиз кечагидан яхши, эртангидан ёмон бўлаётгани рост бўлсин!\nДавлат бошқаруви академияси доценти, сиёсий фанлар бўйича фалсафа доктори (PhD)\nPrevious “Жозибадор” ғояларнинг мустаҳкам асоси БОРМИ?\nNext Таълим ва илм-фан: партиялар нима таклиф этишмоқда?


22 июнь куни Ўзбекистонда қандай об-ҳаво...\n21.06.2018 17:31 0 1746\nЎзбекистон гидрометеорология хизмати марказининг хабар қилишича, 22 июнь куни Тошкент шаҳрида ҳаво ўзгариб туради, ёғингарчилик кутилмайди. Ҳаво ҳарорати кечаси +19 ... +21 даража, кундузи +33 ... +35 даража иссиқ бўлади. Сониясига 3-8 метр тезликда шамол эсади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик кутилмайди. Ҳаво ҳарорати кечаси +19 ... +24 даража, кундузи +32 ... +37 даража иссиқ бўлади. Сониясига 3-8 метр тезликда шамол эсади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Ҳаво ҳарорати кечаси +17 ... +22 даража, кундузи +32 ... +37 даража иссиқ бўлади. Сониясига 3-8 метр тезликда шамол эсади.\nСамарқанд, Жиззах ва Сирдарё вилоятларида ҳаво ўзгариб туради, ёғингарчилик кутилмайди. Ҳаво ҳарорати кечаси +17 ... +22 даража, кундузи +31 ... +36 даража иссиқ бўлади. Сониясига 3-8 метр тезликда шамол эсади.\nҚашқадарё ва Сурхондарё вилоятларида ҳаво ўзгариб туради, ёғингарчилик кутилмайди. Ҳаво ҳарорати кечаси +19 ... +24 даража, кундузи +34 ... +39 даража иссиқ бўлади. Сониясига 3-8 метр тезликда шамол эсади.\nФарғона водийси вилоятларида ҳам ҳаво ўзгариб туради, ёғингарчилик кутилмайди. Ҳаво ҳарорати кечаси +16 ... +21 даража, кундузи +30 ... +35, Наманганда кечаси +17 ... +22 даража иссиқ бўлиши кутиляпти. Сониясига 3-8 метр тезликда шамол эсади.\nШунингдек, тоғли ҳудудлар — Чимён, Қамчиқ ва Нурафшонда ҳаво ўзгариб туради, ёғингарчилик кутилмайди. Ҳаво ҳарорати кечаси +10 ... +15, кундузи +19 ... +24, Чимёнда кундузи +22 ... +27 даража илиқ бўлади. Нурафшонда эса кечаси +17 ... +22, кундузи +31 ... +36 даража исиши мумкин. Сониясига 5-10 метр тезликда шамол эсади.\nҲодиса 21/05, 19:23\n22 май куни Ўзбекистонда қандай об-ҳаво кузатилади?\nҲодиса 21/03, 18:23\n22 март куни чақмоқ, ёмғир ва кучли шамол кутиляпти


2020 йил Хива туркий миллатлар маданияти...\n08.01.2019 17:03 0 1255\nБугун, 8 январь куни Маданият вазирлигида йил давомида соҳада амалга оширилган ишлар ва 2019 йилда кўзланган режалар юзасидан матбуот анжумани ўтказилди. Бу ҳақда вазирлик матбуот хизмати хабар берди.\nУнда Ўзбекистон Республикаси Маданият вазири Бахтиёр Сайфуллаев Халқаро алоқалар соҳасида 2019 йилда режалаштирилаётган вазифалар ҳақида гапирди.\nҚайд этилишича, мамлакатимизда 2019 йил Россия, Қозоғистон, Татаристон маданият кунлари ҳамда Туркия, Белоруссия ва Тожикистон давлатларида Ўзбекистон маданияти кунлари ўтказилади.\nҲозирда 2020 йил Хива шаҳрини туркий миллатлар маданияти пойтахти ҳамда Бухоро шаҳрини Ислом маданияти пойтахти деб эълон қилиниши бўйича Халқаро туркий маданият ташкилоти (ТУРКСОЙ) ҳамда Ислом Ҳамкорлик ташкилотининг Таълим, фан ва маданият масалалари бўйича ташкилоти (АЙСЕСКО) билан жадал ҳамкорлик алоқалари олиб борилмоқда.\nШунингдек, Париж шаҳридаги Лувр музейи ва шу каби хорижий давлатлар музейларида Ўзбекистон санъати кўргазмасини ташкил этиш режалаштирилган.\nБухоро Хива Маданият вазирлиги\nЖамият 19/06, 10:35


Кефирдан мазали пишириқлар тайёрлаймиз » Скачать музыку бесплатно новинки музыки 2016-2017\nКечаси ичилган 1 стакан кефир — кўпчилик учун шифобахш ичимлик. Лекин бу қатиқ маҳсулотидан кенгроқ фойдаланиш, масалан, мазали пишириқ пишириш мумкин. Қуйида кефир билан пишириладиган мазали пишириқларни тайёрлаш усули билан танишинг. Мурабболи пирог Керакли маҳсулотлар: 1 стакан кефир, 2 та тухум, 1 стакан ҳар қандай мураббо, ярим стакан шакар, 2 стакан ун, бир чимдим туз. Тухум, шакар, кефир, мураббони кўпчитиб, ун, сода қўшинг. Хамирни газ патнисига қуйиб, қизиб турган духовкага тиқинг. 50 дақиқа давомида 180 даража иссиқда пиширинг. Хамир тайёр бўлиб, совигандан сўнг икки бўлакка кесиб, мураббо ёки сметана ва шакарли крем суринг. Кефирли манна Керакли маҳсулотлар: 1 стакан кефир, 1 та тухум, 1 стакан манна ёрмаси, 1 стакан ун, 1 стакан шакар, 1 ош қошиқ ўсимлик мойи, 1 чимдим туз, 1 чимдим сода, 1 чой қошиқ долчин. Тухум, кефир, шакар, манна ёрмаси, ун, сода, туз, долчинни аралаштиринг. Хамирни 20 дақиқа тиндиринг. Газ патнисига қуйиб, 180 даражагача қиздирилган духовкада ярим соатча пиширинг. Пирожка Керакли маҳсулотлар: 1 стакан кефир, ярим стакан ўсимлик мойи, 3 стакан ун, 1 ош қошиқ шакар, 1 чой қошиқ туз, 10 г хамиртуруш. Кефир, ёғ, шакар, туз, ун, хамиртурушни аралаштиринг. Хамир қориб, тахминан 1 соатча қолдиринг. Бу вақтда хамир ичига солинадиган маҳсулотни тайёрланг. Бу карам, қайнатиб, эзилган картошка, мева ёки бошқа нарса бўлиши мумкин. Пирожка ясаб, духовкада қизаргунча пиширинг. Начинкали пирог Керакли маҳсулотлар: ярим литр кефир, 5 та тухум, 1 стакан ун, 1 чимдим туз. Ҳаммасини аралаштиринг. Хамир тайёр. Ичига истаган нарсангизни солишингиз мумкин: жем, тўғралган пиёз билан аралаштирилган консервадаги сайра, тўғралган кўк пиёз ва тухум аралашмаса, пишлоқ ва дудланган гўшт аралашмаси... Қолипга ёғ суриб, хамирнинг ярмини қуйинг, ичига солинадиган маҳсулотни жойлаб, қолган хамирни устидан қуйинг. 170 даражагача қиздирилган духовкада ярим соат давомида пиширинг. Мультиваркадаги пишириқ Керакли маҳсулотлар: 250 мл кефир, ярим кг творог, 4 та тухум, ярим стакан манна ёрмаси, 150 г шакар, 1 чимдим туз, 1 чимдим сода, бир сиқим майиз ёки бошқа қуруқ мева (таъбга қараб). Миксерда тухум, шакарни кўпиртиринг. Кўпиртиришни тўхтатмасдан творог, кефир, манна, сода, туз, охирида майизни қўшинг. Идишга ёғ суриб, суюқ хамирни қуйинг. Мультиваркани “пишириқ” режимига тахминан бир соатга ёқинг. Кекс тайёр бўлгач, эҳтиёт бўлиб деворидан кўчириб олинг. Идишдан ағдариб, ликопчага жойланг. Устини қанд упаси, жем, қаймоқ билан безатишингиз мумкин. Шоколадли коржлар Бу хамирнинг ҳаммасини бирданига ишлатмаса ҳам бўлади. Бир жуфт корж пиширишингиз мумкин. Қолган хамирни совуткичга қўйиб, кечки овқат ёки кейинги нонуштага янги бисквит пиширинг. Керакли маҳсулотлар: ярим литр кефир, 5 ош қошиқ ўсимлик мойи, 2 стакан шакар, 1 стакан какао кукуни, 3 стакан ун, 1 чимдим сода, 1 чимдим сода. Тухумни шакар билан кўпиртиринг. Какао, мой, кефир, ун, содани қўшиб, ҳаммасини аралаштиринг. Коржларни ёғ сурилган товада ўртача оловда, қопқоғини ёпиб, энг маъқули — шаффоф товада (пишган-пишмаганини кўриб туриш учун) пиширинг. Тайёр коржларни товадан ясси ликопчага ағдаринг. Силлиқ жигар ранг десерт иссиқ чой билан ичганда, лаззат бағишлайди. Manba: xabardor.uz


Ақтўбедаги аксилтеррор амалиёт натижасида 5 жангари йўқ қилинди\n12:11 / 10.06.2016\nАқтўбеда ўтказилган махсус операция давомида беш нафар террорчи йўқ қилинди. Бу ҳақда Қозоғистон Миллий хавфсизлик қўмитаси ахборот хизмати хабар тарқатган.\n"Тезкор қидирув тадбирлар натижасида Некрасов кўчасида террорчилар яширинган уй аниқланди. Террорчилар билан музокаралар давомида улар қуролларни топшириб, таслим бўлишга кўнмади. Махсус кучлар томонидан ўтказилган штурм орқали квартирада бўлган тўрт террорчи йўқ қилинди", - дейилган хабарда.\nШунингдек, бу вақтда шаҳарнинг бошқа қисмида, Мясоедов ва Ардинов кўчалари чорраҳасида яна бир террорчи полиция патрулини силлиқ стволли милтиқдан ўққа тутган. Полиция ходимларидан икки нафари енгил жароҳат олган, террорчи эса йўқ қилинган.\nБундан олдинроқ, аксилтеррор амалиёт вақтида ҳудуддан тинч аҳоли вакиллари эвакуация қилингани ҳақида хабар берилганди.\nЭндиликда яна бир жангарини қидириш ишлари давом этмоқда.


Италиялик профессор тиш қўйишдаги инновацион усуллардан сабоқ берди - zarnews.uz\nХалқаро стоматологлар Конгрессида иштирок этган MegaGen халқаро таълим ва клиник тадқиқотлар тармоғининг италиялик профессори Диего Лопс Ўзбекистонга ташриф буюрди.\nСамарқанд шаҳар марказий шифохонасида тиббиётнинг стоматология йўналиши ривожи учун ўз ҳиссасини қўшиш ниятини билдирган профессор иштирокида илмий-амалий семинар ўтказилди.\nРеспубликамизнинг Самарқанд, Андижон, Тошкент, Навоий, Қашқадарё, Сурхандарё вилоятларида фаолият юритаётган стоматологлар, юз-жағ жарроҳлари, имплантологлар иштирок этган семинарда Италиянинг Милан университети профессори Диего Лопс бутун дунё имплантация соҳасида ишлатилиб келинаётган “AnyRidge”, “AnyOne” сўнгги авлод тиш имплантлари бўйича фикрларини билдирди. Имплантация амалиётида эстетика, юз-жағ жарроҳлигида замонавий усуллар, уларни амалиётга татбиқ этиш бўйича маҳорат сабоқлари ўтказди.\n– Тиш қўйиш, экиш каби амалиётларда замонавий тажрибалар соғлом тишларга тегмасдан, бу вазифани косметик тарзда бажаришни тақозо қилади, - дейди Самарқанд шаҳар тиббиёт бирлашмаси юз-жағ жарроҳлиги бўлими жарроҳи Алишер Аҳроров. - Бундай инновацион технологиялардан фойдаланиш, уни қўллай билишда хорижлик ҳамкасбимизнинг тажрибалари муҳим аҳамиятга эга.\nМаҳорат дарслари давомида иштирокчиларга ушбу усуллар онлайн тарзда кўрсатиб берилди.


Таълим учун тўлов - Ўзбекистон, Россия ва Марказий Осиё\n15:24 13.09.2019 (Янгиланган 15:25 13.09.2019)\nЯнги ўқув йилидан бошлаб Ўзбекистон олий таълим муассасаларида таълим йўналишлари бўйича бир нафар талабани тўлов-контракт шаклида бир йиллик ўқитиш қиймати миқдорлари тасдиқланди.\nБакалавриат, магистратура ва иккинчи мутахахассислик бўйича кундузги таълим шаклида тўлов-контракт асосида таҳсил олаётган талабалар контракт миқдорини стипендияли ёки стипендиясиз ҳолда тўловларни амалга оширишлари мумкин.\nЖадвалда кундузги таълим шакли бўйича тўлов-контракт қиймати миқдорлари стипендия тўловларини инобатга олган ҳолда тасдиқланган шаклда келтирилган.\nЎзбекистон, Россия ва Марказий Осиё давлатларида тўлов-контракт миқдорлари ҳақида Sputnik инфографикасида танишишингиз мумкин.\nКарантин 2.0 – янги чекловлар\n18:35 13.07.2020 (Янгиланган 18:57 13.07.2020)\nЎзбекистонда 10 июлдан 1 августгача коронавирус тарқалиши билан боғлиқ вазиятни барқарорлаштириш учун санитария-эпидемиология чоралари кучайтирилди. Бу борада Республика махсус комиссияси томонидан қарор қабул қилинди.\n10 июлдан 1 августга қадар автотранспорт воситаларининг ҳаракати чекланди, ҳудудлар ўртасида автотранспорт воситалари қатнови тақиқланди. Маҳаллий йўналишдаги авиа ва темир йўл қатнови тўхтатилди.\n65 ёшдан ошган шахсларга ўзини-ўзи яккалаш, сабабсиз уйдан ташқарига чиқмаслик тавсия этилди,\nЯнги карантин чоралар ҳақида тўлиқ Sputnik инфографикасида.\nПандемия вақтидаги инсонпарварлик\n14:03 10.07.2020 (Янгиланган 14:12 10.07.2020)\nДеярли барча мамлакатлар учун кутилмаган ва оғир келган COVID-19 пандемияси шароитида Ўзбекистон қўшни давлаталар ва ҳамкорларидан ўз ёрдамини аямади. Республика инсонпарварлик ёрдами ҳақида батафсил инфографикамизда томоша қилинг.\nИнсоният учун 2020 йил оғир келди. COVID-19 пандемияси бутун дунё учун кутилмаган ҳодиса бўлди. Коронавирусга чалинганлар сони деярли барча мамлакатларда кескин ўса бошлади, бир вақтининг ўзида дори-дармон, тиббий буюмлар, сунъий нафас олиш аппаратлари танқислиги бошланди. Пандемиянинг илк кунларида эса шахсий ҳимоя воситаларига талаб кескин ошди.\nАна шундай оғир шароитда Ўзбекистон ўзининг яқин қўшниларга ва ҳамкорларига биринчилардан бўлиб ёрдам қўлини чўзди. Инсонпарварлик ёрдами эпидемия дастлаб авж олган Хитойга, кейин Россияга жўнатилди. Шунингдек Эрон, Руминя, Тожикистон ва Қирғизистонга ҳам юборилди.Қозоғистонда эпидемия авж олган сўнгги кунларда эса ушбу қўшни республикага ҳам 2 млн дона ҳимоя ниқоблари ва қўлқоплар етказиб берилди.\nПандемия шароитида Ўзбекистон кимга ва қанча ёрдам бергани ҳақида батафсил инфографикамизда томоша қилинг.\nҚозоғистонда вафот этган шифокорлар хотирасига тиббий "ўлмас полк" ўтказилди\nСил касаллиги диспансери бош шифокори Болат Сагымбеков ўз навбатида ташкилотчилар - тиббиёт ходимлари уюшмаси вакиллари шу тариқа пандемияга қарши курашган ҳамкасблари хотирасига ҳурмат бажо келтиришганини маълум қилди.\nТОШКЕНТ, 15 июл - Sputnik. Қозоғистонда 13 июль куни бир гуруҳ шифокорлар тиббий "ўлмас полк" тадбирини ўтказишди. Бу ҳақда Sputnik Қозоғистон хабар бермоқда.\nМинистерство обороны Казахстана\nҚозоғистон мудофаа вазири ўринбосари, генерал-майор Курманбаев вафот этди\nВоқеа 13 июль куни - Қозоғистонда бўлиб ўтган умумиллий мотам кунида рўй берган.\nҚозоғистоннинг бир нечта регионларида тиббиёт ходимлари йўл четида қатор бўлиб турган ҳолда, коронавирус оқибатида вафот этган ҳамкасблари портретларини кўтариб ўзига хос акция уюштирганлар.\nУшбу ҳолат акс этган видео ижтимоий тармоқларда пайдо бўлгач, интернет фойдаланувчилари акцияни кескин танқид остига олдилар.\nУларга кўра, шифокорлар бу вақтда йўл четида сурат кўтариб туриши эмас, балки кимнингдир ҳаётини қутқаришлари керак эди.\nМамлакат соғлиқни сақлаш вазирлиги вакиллари танқидларга жавобан, идора ушбу флешмоб ташкилотчиси эмаслигини маълум қилди ва бу ҳолатда уларнинг бирдан-бир вазифаси санитария-эпидемиологик режимга амал қилинишини таъминлаш эканлигини эслатиб ўтди.\nUnited States Mission Geneva\nБССТ экспертлари авж олаётган пневмонияни ўрганиш учун Қозоғистонга келадилар\nЭслатиб ўтамиз, сал олдин мамлакат соғлиқни сақлаш вазирлиги коронавирусга қарши курашган, аммо ўзлари қурбон бўлган медиклар рўйхатини эълон қилган эди. Қозоғистонда шифокорларнинг 5000дан зиёди коронавирусни юқтириб олган. COVID-19га қарши курашиб, вафот этган 42 нафар шифокорга улар вафотидан сўнг мамлакат президенти Касим Жомарт Токаев томонидан орденлар тақдим этилди.